title: Mekaaninen kompassi

text: Mekaaninen kompassi (指南車 zhǐnánchē, kirjaimellisesti "etelään osoittava vaunu") on yksi monimutkaisimmista Muinas-Kiinan mekaanisista laitteista, jota käytettiin vielä keskiajalla. Legendan mukaan sen keksi n. 2600 eaa. Keltainen keisari, Huangdi, mutta ensimmäisen historiallisesti varmennetun version kehitti Ma Jun (200-265 eaa).


title: Mekaaninen kompassi

text: Mekaaninen kompassi on kaksipyöräisiin vaunuihin asennettu laite. Tangon päässä oleva pieni ihmishahmo on liitetty vaunun pyöriin tasauspyörästöllä. Pyörän koon sekä raiteiden ja rattaiden tarkat suhteet saavat figuriinin osoittamaan aina tiettyyn suuntaan, yleensä etelään.


title: Mekaaninen kompassi

text: Laitteeseen ei liity magneettisia ominaisuuksia. Kiinan pitkän historian aikana useassa eri tekstissä on maininta etelään osoittavasta vaunusta.


title: Mekaaninen kompassi

text: Legendan mukaan Kiinan perustaja, Huangdi, joka asui valtavassa palatsissa Kunlun-vuorilla, kehitti mekaanisen kompassin idean. Sanotaan, että laitteen valmisti käsityöläinen nimeltään Fang Bo.


title: Mekaaninen kompassi

text: Samaan aikaan eli toinen heimojohtaja, Chi You, joka oli taitava aseiden valmistaja ja soturi. Chi You hyökkäsi Yandin johtaman heimon kimppuun ja ajoi sen Huangdin maille. Tästä Huangdi suuttui ja lähti heimoineen yhdessä Yandin kanssa sotimaan Chi Youta vastaan. Huangdin ja Yandin joukot kärsivät pahoja tappioita. Chi You hönkäisi ulos paksun sumuverhon hämätäkseen Huangdin joukkoja. Kun taistelu oli kestänyt useita päiviä ja Huangdin joukot olivat hajallaan, Keltainen keisari pystytti alttarin, uhrasi ja rukoili kolme päivää ja yötä Lännen kuningataräitiä (Xiwangmu) saadakseen apua tältä. Kolmen vuorokauden kuluttua jumalatar antoi hänelle tiedon etelään osoittavasta vaunusta sekä taivaallisista rungoista ja maallisista oksista. Näitä apuna käyttäen Huangdi pystyi johdattamaan joukkonsa ulos sumusta. Sitten Chi You pani alulle raivoisan myrskyn, jonka Huangdi sai taltutettua kuivuuden paholaisen Nuban avulla. Näin Huangdi lopulta voitti.


title: Mekaaninen kompassi

text: Ensimmäinen historiallinen maininta kompassista on teoksessa "Kolmen kuningaskunnan kronikka". Tämän mukaan mekaanisen kompassin oikea keksijä oli mekaanikko Ma Jun, joka asui Wein kuningaskunnassa 200-luvulla. Hän halusi todistaa epäilijöille, että legendan etelään osoittava vaunu ei ollut pelkkä satu.


title: Mekaaninen kompassi

text: Kompassin rakennusohjeet ja tarkat yksityiskohdat kuitenkin hävisivät väliaikaisesti. Zu Chongzhi (429-500 jaa.) keksi sen uudestaan. Tang-dynastian (618-907 jaa.) ja Song-dynastian (960-1279 jaa.) aikana mekaaninen kompassi yhdistettiin toiseen mekaaniseen, pyörille sijoitettuun laitteeseen, matkamittariin.


title: Mekaaninen kompassi

text: Joidenkin varhaisten historiallisten dokumenttien mukaan mekaaninen kompassi keksittiin ensimmäisellä vuosituhannella ennen ajanlaskun alkua, mutta nämä tiedot ovat epämääräisiä.


title: Mekaaninen kompassi

text: Tieto mekaanisen kompassin valmistuksesta kulkeutui 600-luvulla Japaniin. Nihon Shoki (Japanin historiankronikka) vuodelta 720 jaa. kertoo, että kiinalaiset buddhalaiset munkit "Zhi Yu" ja "Zhi You" rakensivat useita mekaanisia kompasseja Japanin keisari Tenjille vuonna 658 jaa. Tämän jälkeen vuonna 666 jaa. rakennettiin useita mekaanisia kompasseja.


title: Mekaaninen kompassi

text: Yksikään historiallisista mekaanisista kompasseista ei ole säilynyt, mutta 1900-luvulla useat henkilöt valmistivat etelään osoittavan vaunun toimivia malleja.


title: Mekaaninen kompassi

text: Pekingin "Kiinan historian museossa" on pienoismalli, joka pohjautuu "Yen Sun" (1027 jaa.) mekanismiin. Taiwanissa, Taipein "Kansallisessa palatsimuseossa" on Lanchesterin mekanismin (1932) perustuva pienoismalli


title: Mary Berg

text: Mary Berg (oik. Miriam Wattenberg, s. 20. huhtikuuta 1924 Łódź, Puola) on juutalainen nainen, joka joutui perheineen suljetuksi Varsovan ghettoon toisen maailmansodan aikana. Berg alkoi pitää päiväkirjaa syksyllä 1939 ja kirjoitti siihen näkemästään ja kokemastaan Saksan miehittämässä Puolassa. Hänen onnistui salakuljettaa pienet muistikirjansa mukanaan päästessään vapauteen ghetosta. Päiväkirja julkaistiin ensimmäisen kerran kokonaisuudessaan vuonna 1945 Yhdysvalloissa nimellä "Warsaw Ghetto: A Diary". Se oli ensimmäinen englanninkielinen teos, jossa kuvattiin Varsovan gheton tapahtumia perustamisesta ensimmäisiin karkotuksiin. Myöhemmin päiväkirja käännettiin useille muille kielille. Kirja julkaistiin sota-ajan Puolassa mahdollisesti elossa olevien sukulaisten suojelemiseksi salanimellä Berg. Kirjassa on myös muutettu sellaisten henkilöiden nimet, joiden olinpaikasta tai kuolemasta ei ollut varmuutta.


title: Mary Berg

text: Mary Bergin perheeseen kuuluivat isä Shya, äiti Lena sekä sisko Ann (Anna). Mary oli 16-vuotias, kun perhe vangittiin Varsovan ghettoon. Päiväkirjassaan hän sanoo syntymäpäiväkseen 10. lokakuuta. Syynä saattoi olla ainakin se, että Bergin oikea syntymäpäivä 20. huhtikuuta on myös Adolf Hitlerin syntymäpäivä. Bergin perhe oli siitä etuoikeutetussa asemassa, että äiti oli Yhdysvaltain kansalainen. Tämä takasi perheelle tietyn koskemattomuuden ghetossa ja auttoi myöhemmin heitä pääsemään pois miehitetystä Puolasta.


title: Mary Berg

text: Lena-äiti oli syntynyt Yhdysvalloissa, mutta hän muutti puolalaissyntyisten vanhempiensa sekä kahden sisaruksensa kanssa Puolaan ollessaan noin 12-vuotias. Lenan isä, äiti ja vanhemmat sisarukset muuttivat 1920-luvulla takaisin Yhdysvaltoihin, mutta Lena ja kaksi hänen Puolassa syntynyttä pikkuveljeään, Abie ja Percy, jäivät Puolaan. Lena avioitui puolalaisen Shya Wattenbergin kanssa, joka oli taidemaalari ja antiikkikauppias. Lena työskenteli muotisuunnittelijana.


title: Mary Berg

text: Mary Berg oli kotoisin Łódźista. Perhe pakeni sieltä syyskuussa 1939, kun saksalaiset sotilaat murtautuivat Puolan rintamalinjojen läpi. He lähtivät useimpien Łódźin juutalaisten tapaan Varsovaan. Perhe palasi Łódźiin lokakuussa, mutta joutui muuttamaan joulukuussa takaisin Varsovaan. Saksalaiset alkoivat rajoittaa juutalaisten elämää siellä jo paljon ennen varsinaisen gheton perustamista. Yhdysvaltain kansalaisena Lena Wattenberg pääsi liikkumaan myös gheton ulkopuolella. Hän kävi muun muassa saksalaisten postitoimistossa lähettämässä kirjeitä ystäviensä puolesta ulkomaille.


title: Mary Berg

text: Ghetossa selviäminen riippui paljolti varallisuudesta ja ”suhteista”. Turvatumman aseman saattoi saavuttaa, jos tunsi vaikutusvaltaisia ihmisiä, joiden kautta pystyi esimerkiksi hankkimaan paremman työpaikan. Ruoasta ja lääkkeistä oli kuitenkin jatkuvasti pulaa myös varakkaamman väestön keskuudessa, koska suljetussa ghetossa oltiin sen varassa, mitä saksalaisilta saatiin ja mitä muurien ulkopuolelta onnistuttiin salakuljettamaan. Kaikesta huolimatta ghetossa yritettiin elää tavallista elämää. Siellä järjestettiin konsertteja ja teatteriesityksiä sekä tarjottiin kouluopetusta. Mary Berg kertoo päiväkirjassa, kuinka hän tunsi toisinaan syyllisyyttä ja häpeää etuoikeutetun asemansa vuoksi. Hänen oli kuitenkin hyväksyttävä lahjusten ja suhteiden hyväksikäyttö elinehtona. Mahdollisuuksien mukaan hän yritti auttaa pahemmassa hädässä olevia ihmisiä. Mary ystävineen perusti kerhon, joka järjesti musiikkiesityksiä. Näiden esitysten tuotot lahjoitettiin avustusjärjestön käyttöön.


title: Mary Berg

text: Mary Berg ja hänen perheensä internoitiin Yhdysvaltain kansalaisuuden vuoksi. Tämä tapahtui vain pari päivää ennen suurien karkotuksien aloittamista heinäkuussa 1942. Heidät vietiin Pawiakin vankilaan, joka sijaitsi ghetossa. Heille luvattiin aluksi, että he pääsevät jo muutaman päivän päästä jatkamaan matkaansa Yhdysvaltoihin. He joutuivat kuitenkin viettämään vankilassa useita kuukausia. Vankilan ikkunoiden kautta he näkivät tuttaviaan ja pystyivät toisinaan jopa vaihtamaan kirjeitä. Berg kertoo muun muassa nähneensä eräänä päivänä hyvin uupuneen Władysław Szpilmanin, joka kuljetti asunnoista tyhjennettyjä tavaroita kärryillä saksalaisten varastoon.


title: Mary Berg

text: Varsovan ulkomaalaiset asukkaat, Mary Berg perheineen heidän mukanaan, lähetettiin leirille Ranskan Vitteliin 18. tammikuuta 1943. Vittelin leiri oli internoiduille paratiisi verrattuna ghettoon ja Pawiakin vankilaan. Leiri oli suunniteltu vakuuttamaan kansainvälinen Punainen Risti siitä, että saksalaiset kohtelevat internoituja hyvin. Alue oli rajattu piikkilangoilla, mutta asukkaat saivat liikkua sen sisällä puistossa vapaasti. Majoitustiloina toimivat hotellit, joissa oli tilavat ja puhtaat huoneet. Punainen Risti toimitti leirille avustuspaketteja.


title: Mary Berg

text: Ensimmäinen vankienvaihto Saksan ja Englannin välillä tehtiin 21. marraskuuta 1943. Mary Bergin perhe joutui odottamaan vuoroaan maaliskuun alkuun saakka. Viime hetkiin asti oli epävarmaa pääseekö koko perhe lähtemään yhdessä. Aluksi paikat luvattiin vain Lenalle ja tytöille. Lähtöpäivän aamuna ilmoitettiin, että perheen isäkin pääsee mukaan. He matkustivat ensin junalla Lissaboniin, missä he nousivat Yhdysvaltoihin lähtevään laivaan 5. maaliskuuta 1944. Laiva oli diplomaattialukseksi vuokrattu SS Gripsholm, ja se saapui New Yorkiin 15. maaliskuuta.


title: Mary Berg

text: Berg jäi asumaan Yhdysvaltoihin. Hän ei halunnut palata takaisin Puolaan, koska kaikki sinne jääneet sukulaiset ja ystävät olivat kuolleet. Päiväkirjan julkaisun jälkeen Berg antoi paljon haastatteluja ja puhui radiossa. 1950-luvun alussa hän vetäytyi julkisuudesta.


title: Roger Velasco

text: Roger Velasco (s. 27. maaliskuuta 1977 Hollywood, Kalifornia) on yhdysvaltalainen näyttelijä ja malli, joka tunnetaan parhaiten roolistaan Carlos Valertena televisiosarjoissa "Power Rangers Turbo" ja "Power Rangers in Space".


title: Roger Velasco

text: Velascon näyttelijäura alkoi vuonna 1997 televisiosarjassa "Power Rangers Turbo", jossa hän tuli Johnny Yong Boschin näyttelemän Vihreän Turbo Rangerin Adam Parkin seuraajaksi. Velasco jatkoi vielä Carlos Valerten roolissa seuraavassa Power Rangers sarjassa "Power Rangers in Space", jossa hän tällä kertaa toimi vihreän sijasta Mustana Avaruus Rangerina. Sittemmin Velasco vieraili vielä vuonna 1999 vanhassa roolissaan televisiosarjassa "" ennen kuin jätti Power Rangers sarjat. Hän on tehnyt 2000-luvulla enimmäkseen elokuvarooleja muun muassa "Across the Line", "Castle Rock", "Stageghost" ja "Darkness Minus Twelve". Velascolla oli myös vieraileva rooli televisiosarjassa "Mullan alla" jaksossa "Familia".


title: Ingmar Bergmanin filmografia

text: Tämä on luettelo Ingmar Bergmanin elokuvista.


title: Ingmar Bergmanin filmografia

text: Ingmar Bergman (1918–2007) on luultavasti kaikkien aikojen tunnetuin ruotsalainen elokuvaohjaaja ja yksi 1900-luvun keskeisimmistä elokuvantekijöistä. Lisäksi hän oli teatteriohjaaja ja kirjailija sekä elokuviensa käsikirjoittaja. Hän teki myös muutamia käsikirjoituksia muillekin elokuvaohjaajille.


title: Ingmar Bergmanin filmografia

text: Uransa aikana Bergman ohjasi runsaat 40 pitkää elokuvaa, muutamia televisionäytelmiä ja -elokuvia sekä yli sata teatterinäytelmää sekä kolme oopperaa. Lisäksi hän kirjoitti kaksi muistelmateosta ja muutamia kaunokirjallisia julkaisuja.


title: Ingmar Bergmanin filmografia

text: Bergmanin teokset tunnetaan muun muassa avioliiton ja perheyhteyden kuvauksista sekä vastuun, uskonnon ja kuoleman pohdinnoista. Monia tyylilajeja hallinnut ohjaaja osasi vangita yleisön myös raskaissa psykologisissa tutkielmissaan.


title: Kaulushaikarat

text: Kaulushaikarat ("Botaurus") on haikaroiden heimoon kuuluva pelikaanilintusuku. Kaulushaikaroiden sukuun kuuluu BirdLifen mukaan neljä lajia.


title: Persona

text: Persona voi tarkoittaa esimerkiksi seuraavia:


title: Keith Urban

text: Keith Lionel Urban (s. 26. lokakuuta 1967 Whangarei, Uusi-Seelanti) on australialainen kantrilaulaja ja laulunkirjoittaja. Urban muutti lapsena vanhempiensa kanssa Cabooltureen Australiaan. Hän päätti jo pienenä, että haluaa musiikkiuralle, ja hän oppi soittamaan kitaraa kuusivuotiaana. Urban on ollut American Idolin tuomarina vuosina 2013 ja 2014.


title: Keith Urban

text: Vuonna 1991 Urban julkaisi ensialbuminsa, ja ennen muuttoaan Yhdysvaltoihin hän sai Australiassa listoille neljä singleä. Urban löysi töitä kitaristina, ennen kuin perusti yhtyeen The Ranch, joka nauhoitti yhden studioalbumin Capitol Recordsissa ja sai kaksi singleä Billboardin countrylistoille. Yhtyeen lopetettua Keith nauhoitti ensimmäisen sooloalbuminsa vuonna 1999 ja on sittemmin jatkanut uraa sooloartistina.


title: Keith Urban

text: Urban on ollut naimisissa näyttelijä Nicole Kidmanin kanssa vuodesta 2006 lähtien. Heille syntyi tytär Sunday Rose Kidman Urban 7. heinäkuuta 2008. Parin toinen tytär Faith Margaret Kidman Urban syntyi 28. joulukuuta 2010 sijaissynnyttäjän kautta. Lapsi on biologisesti Kidmanin ja Urbanin.


title: Kajon

text: Kajon Oy on vuonna 1997 perustettu espoolainen perheyhtiö, jonka toimiala on linja-autojen tilausliikenne, tarkemmin taksi- ja pikkubussiliikenne. Yhtiö aloitti toimintansa alun perin toiminimenä vuonna 1997 perustaja Jorma Palomäen toimesta. Vuonna 2001 toiminimi vaihtui osakeyhtiöksi.


title: Kajon

text: Yhtiön toimintaan kuuluu kaikki henkilöstökuljetuspalvelut yrityksille, yksityisille henkilöille sekä kunnille. Kajonin liikevaihto oli vuonna 2014 noin 6,6 miljoonaa euroa. Kajonin liikevaihto kasvoi vuoteen 2007 asti vuosittain keskimäärin yli 40 %.


title: Kajon

text: Yhtiön pääasiallinen toiminta tapahtuu pääkaupunkiseudulla, mutta toiminta on vuosien mittaan kasvanut laajalti lähes koko Suomeen. Kajon työllistää lähes 300 työntekijää ja se toimii 130 konserniin kuuluvalla ajoneuvolla.


title: Maanosaliittojen cupin 2009 kokoonpanot

text: Tämä sivu esittelee vuoden 2009 Maanosaliittojen cupin 8 osallistujajoukkuetta. Joukkueiden kapteenit on merkitty (c)-merkillä. Joukkueissa tulee olla 23 pelaajaa, joista kolmen täytyy olla maalivahteja.


title: Liberian jalkapallomaajoukkue

text: Liberian jalkapallomaajoukkue edustaa Liberiaa jalkapallon miesten maajoukkuekilpailuissa. Sitä hallinnoi Liberian jalkapalloliitto.


title: Liberian jalkapallomaajoukkue

text: Liberian maajoukkue ei ole selviytynyt kertaakaan MM-kilpailujen lopputurnaukseen. Afrikan-mestaruuskilpailujen lopputurnauksessa joukkue on esiintynyt Etelä-Afrikassa 1996 ja Malissa 2002 karsiutuen kummallakin kerralla jatkosta alkulohkon otteluiden jälkeen. Vuonna 1987 joukkue sijoittui toiseksi kahdessa läntisen Afrikan maiden turnauksessa, CSSA Nations Cupissa ja CEDEAO Cupissa.


title: François Quesnay

text: François Quesnay (4. kesäkuuta 1694 - 16. joulukuuta 1774) oli ranskalainen taloustieteilijä ja lääkäri. Hän aloitti uransa kirurgina ja lääkärina ja toimi muun muassa Madame de Pompadourin henkilökohtaisena lääkärinä. Quesnay kiinnostui taloustieteestä 55-vuotiaana ja kirjoitti muun muassa kaksi artikkelia "Encyclopédieen". Hänen tärkein teoksensa oli "Tableau économique", jossa hän esitteli fysiokratistisen talousjärjestelmän


title: François Quesnay

text: François Quesnay syntyi 1694 Méréssä noin 50 kilometriä Pariisista länteen. Hänen isänsä oli pienen maatilan omistanut asianajaja, jonka perheessä oli 13 lasta. François oli perheen kahdeksas lapsi, mutta hän jäi jo varhain orvoksi.


title: François Quesnay

text: Quesnay hankkiutui 16-vuotiaana naapurikylään kirurgin oppipojaksi, mutta pian hän hän lähti Pariisiin kuuluisan rakkokivenleikkaajan apulaiseksi ja opiskelemaan sen ohjella kirurgiaa ja lääketiedettä. Mestarikirurgin tutkinnon Quesnay suotitti 1718 ja ryhtyi sen jälkeen hoitamaan Mantesissa praktiikkaa kirurgina ja synnytysavustajana.


title: François Quesnay

text: Quesnay meni naimisiin vuonna 1718. Hän sai vaimonsa sekä pojan että tyttären.


title: François Quesnay

text: Quesnay pyydettiin 1735 Villeroyn herttuan henkilökohtaiseksi lääkäriksi. Hän sai 1737 sihteerin paikan François Gigot de la Peyronie vuonna 1731 perustamasta Kirurgian kuninkaalliseta akatemiasta. Quesnay suoritti 1744 lääketieteen tohtorintutkinnon. Hänen kiinnostuksensa oli tässä vaiheessa siirtynyt kirurgiasta sisätauteja kohtaa, mihin oli vaikuttanut osaltaan hänen sairastumisensa kihtiin. Hän kirjoitti jonkun verran lääketieteestä, ja hänen merkittävän julkaisunsa aiheesta oli ”Essay physique sur l’économie animale”.


title: François Quesnay

text: Quesnay tuli 1449 Madame de Pompadourin henkilökohtainen lääkäri ja kuningas Ludvig XV:n lääketieteellinen avustaja. Kruununperillisen pelastuminen isorokosta laskettiin Quesnayn ansioksi. Ludvig antoi tämän ansiosta Quesnaylle aatelisarvon ja lahjoitti suuren maaomaisuudeen.


title: François Quesnay

text: Quesnay kiinnosti 55-vuotiaana taloustieteestä ja matematiikasta. Hän tutustui noin vuonna 1750 taloustutkija Vincent de Gournayyn, jonka kanssa hän kokosi ympärillensä talousasioista keskustelevan filosofisen piirin. Näiden kokoontumisien seurauksena Quesnay sai mahdollisuuden laatia kaksi artikkelia Jean le Rond d’Alembertin ja Denis Diderot’n vuosina 1756 ja 1757 toimittamaan "Encyclopédieen". Quesnay teki kirjoitukset ”Fermiers” (talonpojat) ja ”Grains” (vilja). Artikkelit tekivät Quesnaysta tunnetun, ja hänen seuraajansa kutsuivat itseään fysiokraateiksi.


title: François Quesnay

text: Quesnayn merkittävimmät teokset olivat vuonna 1758 ilmestyneet "Tableau économique avec son explication, ou extrait des économies royales de Sully", "Maximes générales de gouvernement économique d’un royame agricole" ja "Dialogue sur le commerce et les travaux des artisans". "Tableau économiquessa" hän esitti fysiokraattisen talousjärjestelmän.


title: François Quesnay

text: Quesnay kuoli 1774 kihtiä sairastavana.


title: François Quesnay

text: Quesnayn fysiokratistisen talouden esitys oli ehkä ensimmäinen kerta, jolloin yritettiin tieteellisesti analysoida kansantalouden toimintaa, millä oli suuri vaikutus myöhempään taloustieteellisen ajattelun kehitykseen. Quesnay yritti teoksessaan todistaa talouden mallin avulla, että kauppa ja teollisuus eivät olleet vaurauden lähteitä vaan maatalouden ylijäämä. Maataloustyöntekijöiden verotusta oli vähennettävä tuottamattomien luokkien kuten maanomistajien kustannuksella ja vähennettävä tulovirtojen kiertoa ehkäisevää talouden säätelyä.


title: François Quesnay

text: Quesnayn seuraajat ovat pitäneet hänen pääteostaan ihmillisen viisauden taitavimpina tuotoksina. Skotlantilaisen taloustieteilijän Adam Smithin mukaan Mirabeau vanhempi olisi pitänyt Quesnayn tekstiä kirjoitustaidon ja rahan ohella suurimpina yhteiskunnallista vakautta tuoneina keksintöinä. Smith itse tapasi Quesnayn Pariisissa ollessaan 1764–1766 Manner-Euroopassa. Smith sai vaikutteita Quesnaylta ja muilta fysiokrateilta erityisesti ajatuksiinsa hyödykkeiden jakautumisesta sekä käyttöarvon ja vaihtoarvon väliseen eroon.


title: Iosif Ivanovici

text: Iosif Ivanovici (nimi myös muodoissa Ion, Ivan, Iosef tai Josef, 17. tammikuuta 1845 Timișoara, Itävallan keisarikunta – 28. syyskuuta 1902 Bukarest, Romania) oli romanialainen sotilaskapellimestari, säveltäjä ja sotilassoittokuntien ylitarkastaja. Hänet tunnetaan erityisesti valssien, kuten "Tonavan aallot" () ja "Carmen Sylva", tekijänä.


title: Iosif Ivanovici

text: Ivanovici syntyi 1845 Timișoarassa, silloisen Itävallan keisarikunnan alueella. Hän oppi soittamaan ensin lahjaksi saamaansa huilua. Hän liittyi vartuttuaan Galațin 6. rykmenttiin, missä hän opiskeli klarinetinsoittoa Alois Riedlin johdolla. Pian hänen lahjakkuutensa ja musiikillinen intohimonsa nostivat hänet yhdeksi rykmenttinsä parhaista muusikoista.


title: Iosif Ivanovici

text: Ivanovici jatkoi menestyksestään rohkaistuneena musiikkiopintoja Iașissa tuolloin kuuluisan Emil Lehrin johdolla. Hän yleni kapellimestariksi ja esiintyi kiertueilla eri puolilla Romaniaa. Ivanovici vietti valtaosan aktiiviurastaan Galațin laivastokoulussa Tonavan pohjoisrannalla.


title: Iosif Ivanovici

text: Hän johti useita sotilassoittokuntia, ennen kuin hänet nimitettiin maansa sotilassoittokuntien ylitarkastajaksi vuonna 1900, jona hän toimi kuolemaansa saakka vuonna 1902. Hän oli muuttanut Bukarestiin vuonna 1901, vuotta ennen kuolemaansa.


title: Iosif Ivanovici

text: Ivanovici sävelsi yli 350 tanssikappaletta ja marsseja. Hänen sävellyksiään julkaisi yli 60 musiikkikustantajaa eri puolilla maailmaa. Hän voitti ensimmäisen palkinnon Pariisin maailmannäyttelyn marssisävellyskilpailussa 1889 116 tunnetun säveltäjän joukosta. Sävellykset oli omistettu usein aikansa huomattaville tapahtumille ja persoonallisuuksille, myös Romanian ulkopuolella muissa Euroopan maissa. Ivanovicin musiikkia on kuvattu Johann Straussin ja hänen aikalaistensa tyyliä muistuttavaksi, josta se kuitenkin erottuu Romanian oman musiikillisen perinnön antamien lisävivahteiden johdosta.


title: Iosif Ivanovici

text: Tunnetuin Ivanovicin sävellyksistä lienee valssi "Tonavan aallot", joka julkaistiin ensi kertaa Bukarestissa 1880. Se on omistettu musiikkikustantajan vaimolle, Emma Gebauerille.


title: Iosif Ivanovici

text: Elinaikanaan Ivanovici tunnettiin eräänä suurista tanssimusiikin säveltäjistä. Kuolemansa jälkeen hän vaipui kuitenkin hieman unohduksiin, mikä saattoi johtua Romanian eristyneisyydestä valtiona ja hänen etnisestä taustastaan, mikä ei ollut hänen kotimaansa vallanpitäjien suosiossa.


title: Iosif Ivanovici

text: "Tonavan aallot" -valssi nousi maailmankuuluksi sävelmäksi etenkin vuoden 1946 jälkeen, jolloin Al Jolson ja Saul Chaplin sovittivat sen nimelle "Anniversary Song" () elokuvassa "The Jolson Story".


title: Suomen muinaistaideseura

text: Suomen muinaistaideseura ry on vuonna 1998 rekisteröity suomalainen yhdistys, jonka tarkoituksena on edistää suomensukuisten kansojen muinaisen taiteen, todellisuuskäsityksen, ympäristön ja elämän ymmärtämistä. Seuran toiminnassa painottuu vahvasti pohjoisten kansojen kalliotaiteen tuntemuksen, tutkimuksen ja suojelun edistäminen.


title: Suomen muinaistaideseura

text:
Tavoitteidensa toteuttamiseksi seura järjestää aiheeseen liittyviä näyttelyitä sekä pitää yllä kansainvälisiä kontakteja järjestämällä ja osallistumalla muinaistaidetta käsitteleviin seminaareihin. Yhteistyö erityisesti Viron muinaistaideseuran sekä Venäjän ja skandinaavisten tahojen kanssa on jatkuvaa. Seura toimii yhteistyössä myös Viron Lahemaalla sijaitsevan kalliotaidekeskus Virukodan kanssa. Saamiensa apurahojen turvin se tukee taloudellisesti kalliotaiteen tieteellistä tutkimusta. Olennainen osa seuran toimintaa ovat vuosittain järjestettävät matkat kalliotaidekohteille sekä muille kulttuuriperintökohteille. Matkoja on järjestetty Suomen lisäksi Viroon, Venäjän Karjalaan Ääniselle ja Uikujoelle sekä Ruotsiin, Norjaan, Pyreneiden alueelle Ranskaan ja Pohjois-Afrikkaan. Facebook-sivujen välityksellä seura välittää tietoa muinaistaiteeseen liittyvistä ajankohtaisista uutisista.
Suomen muinaistaideseuralta on ilmestynyt vuosina 2003 – 2013 kuuden numeron sarja Aurinkopeura-julkaisuja, joiden artikkeleissa alan asiantuntijat ovat käsitelleet eri teemojen kautta muinaistaiteen ilmentymiä. Yhteistyössä muiden seurojen kanssa se osallistuu myös kaksi kertaa vuodessa ilmestyvän Hiisi-lehden julkaisuun.


title: Jalmari Pilkama

text: Hjalmar Alfhildus ”Jalmari” Pilkama (sukunimi vuoteen 1936 Forstadius) () oli suomalainen poliitikko ja tilanomistaja. Hänen puolueensa oli Kansallinen Kokoomus.


title: Jalmari Pilkama

text: Ylemmästä maanviljelyskoulusta vuonna 1903 valmistunut ja sitä ennen oppikoulua käynyt Pilkama oli tilanomistajana vuodesta 1904. Hänet valittiin eduskuntaan ensimmäisen kerran vaaleissa 1930 ja hän aloitti kansanedustajana 21. lokakuuta 1930. Uudenmaan läänin vaalipiiriä edustanut Pilkama valittiin uudelleen vuosien 1933, 1936 ja 1939 eduskuntavaaleissa. Hän oli jäsenenä eduskunnan kulkulaitosvaliokunnassa, lakivaliokunnassa, maatalousvaliokunnassa, suuressa valiokunnassa ja talousvaliokunnassa.


title: Jalmari Pilkama

text: Pilkama toimi poliittisella urallaan myös kunnallispolitiikassa, kokoomuksen puoluevaltuuston jäsenenä ja kokoomuksen Uudenmaan piiriliiton puheenjohtajana. Vuonna 1939 hänelle myönnettiin kunnallisneuvoksen arvonimi. Pilkama kuoli elokuussa 1942, kesken neljännen kansanedustajakautensa, 61-vuotiaana. Hänen seuraajansa eduskunnassa oli Teuvo Valanne.


title: Jalmari Pilkama

text: Pilkaman puoliso oli Saima Matilda Varpenius, jonka kanssa hän avioitui maaliskuussa 1904. He saivat yksitoista lasta, kuusi poikaa ja viisi tytärtä.


title: Arkádin luostari

text: Arkádin luostari () on ortodoksinen luostari Kreetan saarella Kreikassa. Se sijaitsee Réthymnon kunnassa lähellä Amnátoksen kylää, noin 25 kilometriä Réthymnon kaupungista kaakkoon.


title: Arkádin luostari

text:
Arkádin luostari perustettiin Kreetan ollessa osa Bysantin valtakuntaa. Luostarin nykyiset rakennukset on kuitenkin rakennettu 1500-luvulla.
Luostari tunnetaan vuoden 1866 tapahtumista, jolloin osmanien valtaa saarella vastustanut vastarintaliike kokoontui siellä. Sittemmin luostariin pakeni Réthymnon ja sen ympäristön asukkaita. Lopulta luostarissa sisällä oli yhteensä 639 naista ja lasta sekä 325 miestä. Osmanit käskivät luostarin munkkeja luovuttamaan luostariin paenneet heille, mutta igumeeni Gabriel kieltäytyi, jonka vuoksi 5 000 osmanin joukko piiritti luostarin 7. marraskuuta. Luostaria onnistuttiin puolustamaan sitkeästi seuraavan päivän ajan. Yöllä kävi ilmi, että olisi ajan kysymys, milloin puolustajat joutuisivat häviölle ja luostarissa olevat joutuisivat osmanien käsiin. Luostarissa päätettiin tämän vuoksi panna ruutivarasto palamaan ja kuolla räjähdyksen mukana. Osmanit murskasivat 9. marraskuuta puolustuksen, jonka jälkeen kreetalaiset menivät ruutivarastoon ja apotin käskystä ampuivat ruutitynnyriin. Sadoittain kreetalaisia ja kymmeniä, toisen lähteen mukaan satoja, osmaneitakin kuoli räjähdyksessä. Maailma järkyttyi tapauksesta, mutta Kreeta jäi silti vielä 30 vuodeksi osaksi osmanien valtakuntaa.


title: Arkádin luostari

text: Räjähdyksessä kärsinyt, muun muassa katon menettänyt ruutivarasto sijaitsee luostarin pohjoisseinällä. Vastapäätä varastoa sijaitsee ruokasali, jossa räjähdyksestä selvinneet harvat ihmiset teloitettiin. Arkádin luostarin eteläsivulla sijaitsee verisiä vaatteita ja kirkollisia esineitä esittelevä museo. Luostarin pihalla sijaitseva vuonna 1587 rakennettu kirkko oli kuvattuna 100 drakman seteliin.


title: Arkádin luostari

text: Vuonna 2011 luostarissa oli kuusi asukasta.


title: Minskin urheilupalatsi

text:
Minskin urheilupalatsi () on Valko-Venäjän pääkaupungin Minskin keskustassa sijaitseva, vuonna 1966 avattu urheiluhalli. Rakennuksen katuosoite on Prospekt Pobeditelei 4 (). Hallin suunnittelusta vastasivat arkkitehdit S. Filimonov ja V. Malyšev. Se toimi aikanaan maan tärkeimpänä urheiluhallina ja oli Valko-Venäjän ensimmäinen monitoimihalli, jossa järjestettiin myös konsertteja ja kongresseja. Urheiluhallina sinne sopi noin 3 000 katsojaa ja konserttisalina 5 000 henkeä. Minskin urheilupalatsi toimi esikuvana neuvostovallan rakentamille Vilnan, Volgogradin, Tšeljabinskin ja Dnepropetrovskin urheilupalatseille.
Minskin urheilupalatsi toimi KHL-liigassa pelaavan jääkiekkojoukkue Dinamo Minskin kotihallina vuoteen 2010 asti.


title: Minskin urheilupalatsi

text: Vuonna 1999 alkuperäisen urheiluhallin taakse rakennettiin uusi, pienempi jäähalli.


title: Muuvit

text: Muuvit on Aamupoikien kappale ja ensimmäinen single vuodelta 2009. Kappale kohosi Suomen virallisella single-listalla debyyttiviikollaan sijalle 20.


title: Muuvit

text: "Muuvit"-kappaleessa on sämplätty Reel 2 Realin legendaarista ysärikappaletta I Like To Move It.


title: Radiohitit

text: Radiohitit on suomalaisen Aamupojat-yhtyeen vuonna 2009 julkaistu esikoisalbumi. Albumi sisältää muun muassa kappaleen ”Beibi älä vonkaa”.


title: Radiohitit

text: Albumi julkaistiin toukokuun 2009 lopulla ja nousi heti debyyttiviikollaan Suomen virallisen albumilistan viidenneksi.


title: Aamupojat

text: Aamupojat oli nimitys Radio NRJ:n aamujuontajille Anssi Honkaselle ja Renne Korppilalle, jotka kunnostautuivat myös levylaulajina. Aamupoikien esikoisalbumi julkaistiin 27. toukokuuta 2009. Se nousi debyyttiviikollaan heti Suomen virallisen albumilistan sijalle 5.


title: Aamupojat

text: Aamupojat aloittivat NRJ:n aamujuontajina kesällä 2007 nimellä Kesäpojat. Jo samana kesänä kaksikko julkaisi ensimmäisen kappaleensa "Kesäpojat". Ensimmäisen kappaleen sanoituksista vastasivat NRJ:n kuuntelijat, mutta myöhemmistä kappaleista ovat vastanneet yhdessä Aamupojat Anssi ja Renne. Kappaleiden sävellykset on tehnyt lähes joka kappaleeseen yksin Anssi, joka tuli tunnetuksi 2000-luvun alkupuolella Kaksio-nimisestä yhtyeestä. Renne Korppila puolestaan on toiminut muun muassa X Factorin tuomarina.


title: Aamupojat

text: "Kesäpojat" sai NRJ:n kuuntelijoilta hyvän vastaanoton, joten Aamupojat päättivät tehdä uuden kappaleen jouluksi 2007. Mukaan saatiin myös Fintelligensistä tuttu räppäri Elastinen. Aamupoikien joulubiisi "Heiluta sun joulukinkkua" julkaistiin marraskuussa.


title: Aamupojat

text: Keväällä 2008 Aamupojat julkaisivat E-typen hengessä tehdyn "Beibi älä vonkaa" -kappaleen. Loppusyksystä Aamupojat tekivät yhdessä Apulannan Toni Wirtasen kanssa "Pummi"-nimisen kappaleen, joka ei kuitenkaan yltänyt "Beibi älä vonkaa" -kappaleen suosioon.


title: Aamupojat

text: Keväällä 2009 Aamupojat solmivat levytyssopimuksen Universal Musicin kanssa. Ensimmäinen single "Muuvit" julkaistiin toukokuun alussa ja esikoisalbumi "Radiohitit" toukokuun lopulla. Kesäkuun alussa julkaistiin seuraava single "Eurodance""," jolla ovat mukana Waldo’s Peoplen Waldo sekä Movetronin Päivi Lepistö.


title: Aamupojat

text: Aamupojat juonsivat NRJ:llä 24 tunnin lähetyksen kahdesti: 2.12.2011 klo 6 − 3.12.2011 klo 6 ja 23.11.2012 klo 6 − 24.11.2012 klo 6.


title: Aamupojat

text: Aamupojat-ohjelma päättyi 20. joulukuuta 2013.


title: Hyötykasvikuivuri

text: Hyötykasvikuivuri on yleensä sähköllä toimiva kotitalouskone, joka kuivaa ruoka-aineita eli poistaa niistä vettä. Kuivaaminen sinänsä on hyvin vanha menetelmä, jota on käytetty elintarvikkeiden säilömiseksi. Aiemmin kuivaus on tapahtunut normaaleissa lämpimissä ja kuivissa huonetiloissa, esimerkiksi kattoon ripustettujen orsien tai häkkien avulla. Uudempia kuivaamisen kotikonsteja on ollut sähköuunissa kuivaaminen luukku hieman raollaan. Verrattuna muihin menetelmiin hyötykasvikuivuri on nopeampi ja käytössä edullisempi. Kuivaustulos on myös tasalaatuinen laitteen tarkan lämpötilojen säädön ja ilmavirtaa ohjaavan rakenteen vuoksi. Tosin halvimmissa kuivurimalleissa kuivauslämpötilaa ei voi säätää, joten monet herkemmät ruoka-aineet saattavat palaa.


title: Hyötykasvikuivuri

text: Hyötykasvikuivuri koostuu yleensä kuuma- tai lämminilmapuhaltimesta, jonka tuottaman ilman lämpötilaa voidaan säätää, sekä kuivausalustasta tai säiliöstä, johon kuivattavat ainekset ladotaan niin, että ilma pääsee kulkemaan niiden lomitse.


title: Hyötykasvikuivuri

text: Kuivattavaksi käy melkein mikä ruoka-aine tahansa, joka mahtuu kuivuriin. Esimerkiksi leipää (näkkileipä, korput) yleensä kuivataan muilla menetelmillä, koska kotikäyttöön tarkoitetut kuivurit ovat pienikokoisia.


title: Hyötykasvikuivuri

text: Kuivaamisen etuna on se, että sillä elintarvikkeista saa kevyitä, ne mahtuvat pieneen tilaan ja säilyvät pitkään. Näitä ominaisuuksia arvostavat retkeilijät, siksi kuivattu ruoka onkin suosittua evästä esimerkiksi pitkillä vaelluksilla. Elävän ravinnon harrastajat käyttävät alhaisessa lämpötilassa kuivaamista ruuanvalmistusmenetelmänä, jolla pystytään muuttamaan ruoka-aineiden makua ja rakennetta.


title: Hyötykasvikuivuri

text: Suomessa hyötykasvikuivuria vuokraavat halukkaille monet marttayhdistykset.


title: Ftaali-imidi

text: Ftaali-imidi (CHON) on aromaattinen imidi. Huoneenlämpötilassa yhdiste on ulkomuodoltaan valkoista kiteistä ainetta. Ftaali-imidia käytetään kemianteollisuudessa amiinien synteesissä ja muovien valmistuksessa.


title: Ftaali-imidi

text: Ftaali-imidiä valmistetaan teollisesti pelkistämällä ftaalianhydridiä kuumentamalla sitä ammoniakin vesiliuoksen eli ammoniumhydroksidin kanssa.


title: Ftaali-imidi

text: Ftaali-imidiä käytetään syntetisoitaessa primäärisiä amiineja Gabriel-synteesillä. Reaktio on nimetty kehittäjänsä saksalaisen Sigmund Gabrielin mukaan. Siinä kaliumhydroksidin ja ftaali-imidin välisessä reaktiossa syntyy kaliumftaali-imidia. Kaliumftaali-imidi on nukleofiili ja reagoi halogenoitujen alkyylihiilivetyjen kanssa. Reaktiossa syntyvä välituote hajotetaan emäksen avulla, jolloin syntyy amiini ja sivutuotteena ftaalihappoa. Ftaali-imidiin liittyvän alkyyliryhmän rakennetta vaihtamalla Gabrielin reaktiolla voidaan valmistaa useita erilaisia amiineja.


title: Jurvan vaakuna

text: Jurvan vaakuna on saanut aiheensa puusepäntöistä ja maataloudesta, joihin vaakunan höylä ja apilat viittaavat. Vaakunan heraldinen selitys kuuluu ”sinisessä kentässä hopeinen siivitetty höylä, saatteena kilven kummassakin kulmassa ja alaosassa kulta-apilat”. Vaakunan suunnitteli Olof Eriksson, ja se vahvistettiin käyttöön 15. helmikuuta 1955. Vaakuna siirtyi kotiseutuvaakunaksi Jurvan liityttyä Kurikan kaupunkiin vuoden 2009 alussa.


title: Nuijasarvisieni

text: Nuijasarvisieni ("Xylaria polymorpha") on sarvisienten ("Xylaria") sukuun kuuluva laji. Se on kotelopulloinen. Malto on karstamaisen kiinteää. Suomessa nuijasarvisieni on määritelty luonnonsuojeluasetuksessa erityisesti suojeltavaksi lajiksi.


title: Sami Parkkinen (valokuvaaja)

text: Sami Parkkinen (s. 1974) on suomalainen valokuvataiteilija. Parkkinen tutkii valokuvissaan ja veistoksissaan ihmisen tietoisuutta ja yhteiskunnan tarvetta rakentua uudelleen. Sami Parkkisen teoksia on ollut esillä useissa gallerioissa ja museoissa, muun muassa National Portrait Galleryssä Lontoossa, Circulations-festivaalilla Pariisissa, Suomen valokuvataiteen museossa, Helsingin Taidehallissa, Rostockin Kunshallessa Saksassa ja Anna Ahmatova -museossa Pietarissa. Parkkisen teoksia on myös Suomen valtion ja Suomen valokuvataiteen museon kokoelmissa.


title: Livree

text: Livree ( < , jakaa) tarkoitti alkuaan vaatteita, joita ranskalaiset kuninkaat, prinssit ja aateliset jakoivat seurueelleen ja palvelijoilleen juhlapäivien, erityisesti joulun, edellä. Nykyään livree tarkoittaa (mies)palvelijan tai autonkuljettajan napein ja punoksin koristeltua virkapukua. Livree tunnetaan jo 1600-luvulla. Se oli tavallisesti perheen tunnusvärin värinen. Virka-arvoa osoittavat nauhat eli kaluunat olivat hopea- tai kultalankaa.


title: Azanian kansan järjestö

text: Azanian kansan järjestö (engl. "Azanian People's Organisation" eli "AZAPO") on eteläafrikkalainen Steve Bikon, Onkgopotse Tiron ja Vuyelwa Mashalaban Musta tietoisuus-liikkeen pohjalta syntynyt sosialistinen puolue. Nykyisin puolueella on yksi edustaja Etelä-Afrikan parlamentissa ja sen puheenjohtaja Mosibudi Mangena toimii tiede ja teknologia -ministerinä.


title: Azanian kansan järjestö

text: Puolue perustettiin sen jälkeen kun keskeiset musta tietoisuus -liikkeen järjestöt "South African Students' Organisation", "Black People’s Convention" ja "Black Community Programmes" kiellettiin Etelä-Afrikassa vuonna 1977 niiden osallisuudesta vuoden 1976 Soweton mellakoihin.


title: Azanian kansan järjestö

text: Apartheidin aikana AZAPO kampanjoi Etelä-Afrikan eristämispolitiikan puolesta toteuttamalla niin sanotun "kulttuuriboikotin". 1980-luvulla se kävi veristä valtakamppailua ANC:n ja sen liittolaisten, kuten "United Democratic Frontin" kanssa.


title: Kortesjärven vaakuna

text: Kortesjärven kunnanvaakuna oli Etelä-Pohjanmaalla sijainneen Kortesjärven kunnan vaakuna. Se on saanut aiheensa jääkäriliikkeestä, sillä Kortesjärveltä lähti asukaslukuun suhteutettuna eniten jääkäreitä.


title: Kortesjärven vaakuna

text: Vaakunan heraldinen selitys on ”hopeakentässä tyviö, jonka yläpuolella Mantovan risti; molemmat vihreitä”. Vaakunan on suunnitellut Ahti Hammar ja se vahvistettiin 12. toukokuuta 1958. Kortesjärven liityttyä Kauhavan kaupunkiin vuonna 2009 vaakuna jäi kotiseutuvaakunaksi.


title: Livre (rahayksikkö)

text: Livre (ranskaa) on vanha ranskalainen rahayksikkö, joka polveutui karolingisen ajan rahapainosta "libra gallica." Yksi livre oli 20 souta. Toursin livre eli "livre tournois" oli rahayksikkönä Ranskassa vuoteen 1796, jolloin se korvattiin frangilla. 81 livre tournoisia vastasi 80 frangia. Pariisissa vuoteen 1667 lyöty ja Pohjois-Ranskassa käytössä ollut "livre parisis" vastasi 1 1/4 livre tournoista. Livre tournois sisälsi 1300-luvun alussa hopeaa 60 grammaa ja 1700-luvun alussa noin 5 grammaa.


title: Livre (rahayksikkö)

text: Ranskan kielessä sana "livre" merkitsee myös puntaa.


title: Mika Waltarin bibliografia

text: Tämä on luettelo Mika Waltarin kirjoittamista kaunokirjallisista teoksista. Kokoelmista on otettu mukaan vain ne, joissa on mukana ennen julkaisemattomia tekstejä. Elokuvista ja näytelmistä mukana on vain alkuperäiskäsikirjoitukset, joten luettelossa ei ole proosateosten dramatisointeja eikä näytelmien elokuvasovituksia.


title: Livre (mittayksikkö)

text: Livre ( < ) on vanha ranskalainen massan mittayksikkö, joka vastasi brittiläistä paunaa. Yksi "livre poids de marc" oli 489,5 grammaa.


title: Livre (mittayksikkö)

text: Metrijärjestelmän tultua käyttöön 1700-luvun lopussa livre jäi muiden vanhojen yksiköiden tavoin pois käytöstä. Vuonna 1812 vahvistettiin kuitenkin lisäyksikkö "livre usuelle", joka tasan 500 grammaa. Virallisesti se poistettiin käytöstä vuonna 1840, mutta puhekielessä sitä käytetään jonkin verran edelleenkin.


title: Livre

text: Livre voi tarkoittaa seuraavia:


title: Emma Lahana

text: Emma Kate Lahana (s. 27. kesäkuuta 1984 Auckland, Uusi-Seelanti) on uusiseelantilainen näyttelijä ja laulaja, joka tunnetaan roolistaan Kira Fordina televisiosarjassa "Power Rangers Dino Thunder".


title: Emma Lahana

text: Lahana kiinnostui nuorella iällä baletista ja harjoitteli myöhemmin myös jazz-tanssia ja steppausta. High Schoolissa hän kiinnostui näyttelemisestä ja laulamisesta, josta Lahanan ura sai alkunsa. Hän koe-esiintyi 16-vuotiaana pitkäaikaiseen uusiseelantilaiseen saippuasarjaan "Shortland Street", jossa Lahana näytteli Erin Kingstonia kahden tuotantokauden ajan. Vuotta myöhemmin hän esiintyi Disneyn tuottamassa elokuvassa "You Wish!" ja sai vuonna 2004 ensimmäisen pääroolin näytellessään Kira Fordia, Keltaista Dino Rangeria televisiosarjassa "Power Rangers Dino Thunder". Sarjan päätyttyä Lahana vieraili vielä vuotta myöhemmin ":ssä" ja vuonna 2007 "ssa".


title: Emma Lahana

text: Sittemmin hän on vieraillut televisiosarjoissa ja elokuvissa, kuten "Supernatural", "Kyle XY", "Alien Agent", "", "L-koodi" ja "Vihjeet hukassa".


title: Uinti kesäolympialaisissa 1976

text: Uinti vuoden 1976 kesäolympialaisissa järjestettiin 18.-25. heinäkuuta 1976 Montréalissa, Kanadassa. Ohjelmassa oli 26 lajia, 13 miehille ja 13 naisille.


title: Mirella Pekkonen

text: Mirella Pekkonen on suomalainen juontaja, joka työskenteli Yleisradiossa ja joka juonsi Summeria yhdessä Kalle Lindrothin kanssa vuosina 2008–2009. Vuonna 2010 Mirella juonsi yle.fi/netari-osoitteessa toimivaa Netari-tv-nuortenohjelmaa.


title: Mirella Pekkonen

text:
Mirella on myös Five Minutes For Myself -yhtyeen vokalisti. Lisäksi bändiin kuuluu Joni Virkkunen, Miia Liukkonen, Lari Montonen ja Tikku Ripattila.
Mirella on valmistunut teatteri-ilmaisun ohjaajaksi vuonna 2009.


title: Hallintoneuvosto

text: Hallintoneuvosto on osakeyhtiön, osuuskunnan tai säästöpankin ylin hallintoelin. Se päättää tärkeimmistä asioista ja valvoo toimitusjohtajan, hallituksen tai johtokunnan toimia. Sen tehtävät määritellään tarkemmin yhtiöjärjestyksessä tai osuuskunnan säännöissä. Hallintoneuvosto toimii yhtiökokouksen tai osuuskunnan kokouksen alaisuudessa. Laki ei yleensä velvoita perustamaan hallintoneuvostoa, vaan sen asettamisesta määrätään yhtiöjärjestyksessä tai osuuskunnan säännöissä. Laki hypoteekkiyhdistyksistä (936/1978) määrää, että yhdistyksen hallintoa hoitavat hallintoneuvosto ja hallitus. Myös säätiöllä tai yhdistyksellä voi olla hallintoneuvosto, vaikka tavallisesti niiden vastaavaa hallintoelintä nimitetään esimerkiksi valtuustoksi tai valtuuskunnaksi.


title: Hallintoneuvosto

text: Yleisradion korkein päättävä elin on hallintoneuvosto, jonka jäsenet valitsee eduskunta vaalikauden ensimmäisillä valtiopäivillä.


title: Vaihtokauppa

text: Vaihtokauppa tarkoittaa kaupankäyntiä, jossa ei käytetä rahaa vaihdonvälineenä. Vaihtokaupassa vaihdetaan tavaroita ja palveluita toisiin tavaroihin ja palveluihin. Rahan käyttö vaihdon välineenä on paljon kätevämpää kuin vaihtokauppa, minkä vuoksi rahan käyttö vaihdonvälineenä on vallitseva kaupankäynnin muoto. Vaihtokauppa otetaan usein jossain määrin kansalaisten aloitteesta käyttöön, kun valuutta kärsii hyperinflaatiosta.


title: Vaihtokauppa

text: Vaihtokauppa on periaatteessa eri asia kuin bilateraalinen kauppa, jossa arvon mittana on kuitenkin raha muuntuvine kursseineen.


title: Vaihtokauppa

text: Henkilöiden välinen vaihtokauppa on veronalaista työtä, kun tehdystä työstä sovitaan annettavaksi vastike. Verohallinnon mukaan kaikki vastikkeellisesta työstä saadut tulot on ilmoitettava veroilmoituksella, vaikka ne olisivat tavaraa tai työtä.


title: Haikarat (suku)

text: Haikarat ("Egretta") on haikaroiden heimoon kuuluva haikaralintusuku. Haikaroiden sukuun kuuluu BirdLifen mukaan kaksitoista lajia. Suvun lajimäärä vaihtelee eri lähteissä.


title: Ruotsin valtiopäivävaalit 1988

text: Ruotsin valtiopäivävaalit 1988 järjestettiin 18. syyskuuta 1988. Vaalien suurin voittaja oli Ympäristöpuolue vihreät josta tuli samalla myös uusi puolue valtiopäivillä.


title: Johannes Sundell

text: Johannes (Johan) Sundell (1. helmikuuta 1766 Kauhava – 2. huhtikuuta 1831 Kauhava) oli suomalainen ylioppilas ja arkkiveisujen kirjoittaja.


title: Johannes Sundell

text: Sundellin vanhemmat olivat Kauhavan Alasompin talollinen, kirkonisäntä Henrik Tomasson ja Sofia Gustafsdotter. Hän kävi Vaasan triviaalikoulua, pääsi ylioppilaaksi 1787 ja opiskeli sitten muutamia vuosia Turun akatemiassa. Palattuaan takaisin Pohjanmaalle hän oli jonkin aikaa majoittajana Oulun vapaajoukoissa. Sundell menetti näkönsä 1807 41-vuotiaana ja hän hankki sitten elantonsa muun muassa kirjoittamalla arkkiveisuja.


title: ULEB

text: ULEB (lyhennelmä ranskankielisestä nimestä Union des Ligues Européennes de Basket) on yhdistys, joka pyrkii kehittämään eurooppalaisten koripallosarjojen yhteistyötä. Nykyään yhdistykseen kuuluu 15 Euroopan huippusarjaa.


title: ULEB

text: Italian liiga, Espanjan liiga ja Ranskan liiga perustivat ULEB:in 25. kesäkuuta 1991 Roomassa. Ensimmäinen mukaan liittynyt sarja oli Kreikan liiga, joka tuli mukaan vuonna 1996.


title: ULEB

text: Vuonna 1999 mukaan tulivat Belgian liiga, Ison-Britannian liiga ja Sveitsin liiga. Lokakuussa 2001 mukaan liittyivät Saksan liiga, Hollannin liiga sekä Puolan liiga. Vuonna 2002 Adrianmeren liiga tuli mukaan yhdessä Itävallan liigan kanssa. 2003 mukaan liittyi Liettuan liiga. 2004 Tšekin liiga liittyi mukaan ja viimeisin lisäys tuli vuonna 2005, kun Israelin liiga liittyi mukaan.


title: Rombakstøtta

text: Rombakstøtta () on Skandeihin kuuluva vuorenhuippu Narvikin kunnassa, Norjassa. Huipun korkeus merenpinnan tasosta on 1 230 metriä.


title: Daniel Ekwall

text: Daniel Ekwall (sukunimi vuoteen 1806 "Tarckén"; 17. joulukuuta 1780 Humppila – 6. maaliskuuta 1835 Karjalohja) oli suomalainen kirkkoherra ja arkkiveisun kirjoittaja.


title: Daniel Ekwall

text: Ekwallin vanhemmat olivat Humppilan lukkari Gabriel Tarkenius ja Maria Mattsdotter. Hän kävi Turun katedraalikoulua ja pääsi ylioppilaaksi 1802. Ekwall vihittiin papiksi 1806 ja hän suoritti pastorintutkinnon 1820. Ekwall oli Tammelan kirkkoherran apulaisena 1806 ja armovuodensaarnaajana Tammelassa 1807 sekä Eckerössä 1809. Hän toimi Hammarlandin kirkkoherran apulaisena 1811, Kumlingen vt. kirkkoherrana 1812–1816 ja armovuodensaarnaajana Alastarolla 1816. Ekwall oli sitten Nousiaisten pitäjänapulaisena 1819–1822, Marttilan kappalaisena 1822–1828 sekä Karjalohjan kirkkoherrana vuodesta 1828.


title: Daniel Ekwall

text: Ekwall kirjoitti arkkiveisun Turun palosta 1827 sekä 1819 huoneenpeilin nimellä rahvalle tarkoitetun hyviin tapoihin ja säädyllisyyteen ohjaavan kirjoitelman.


title: Martin St. Pierre

text: Martin St. Pierre (s. 11. elokuuta 1983 Ottawa, Ontario, Kanada) on kazakstanilais-kanadalainen jääkiekkoilija, joka siirtyi kesken kauden 2017–2018 KHL-seura Admiral Vladivostokiin. Pienikokoinen keskushyökkääjä osaa tarvittaessa pelata myös laidassa. Hänen vahvuudet ovat luistelussa, käsissä, asenteessa ja syöttämisessä. St. Pierre on pelannut urallaan yhteensä 38 NHL-ottelua tehoin 3+5=8. Jäähyminuutteja hän keräsi 12.


title: Martin St. Pierre

text: St. Pierre pelasi kauden 1999–2000 CJHL-joukkue Hawkesbury Hawksissa, jonka jälkeen hän siirtyi kaudeksi 2000–2001 OHL-joukkue Guelph Stormiin. Tulokaskausi toi St. Pierrelle 68 ottelussa tehot 20+49=69, joilla hän oli Stormin kolmanneksi paras pistemies Kevin Dallmanin ja Charlie Stephensin jälkeen. St. Pierre voitti tulokkaiden piste- ja syöttöpörssin ja hänet valittiin kauden päätteeksi OHL:n tulokkaiden toiseen tähdistökentälliseen. Kaudella 2001–2002 St. Pierre oli tehoilla 32+53=85 Stormin toiseksi paras pistemies Dallmanin jälkeen. Hän teki kaudella 2002–2003 55 ottelussa tehot 11+45=56, joilla St. Pierre voitti joukkueen sisäisen syöttöpörssin ja hän tuli sisäisessä pistepörssissä kolmanneksi Dustin Brownin ja Daniel Paillén jälkeen. St. Pierre oli kevään 2003 playoffeissa Stormin paras pistemies tehoilla 5+11=16.


title: Martin St. Pierre

text: Neljäs ja viimeinen OHL-kausi 2003–2004 oli liigassa St. Pierren ylivoimaisesti paras. Hän teki 68 ottelussa tehot 45+65=110. St. Pierre oli OHL:n pistepörssin kolmas Ottawa 67'sin Corey Locken ja London Knightsin Corey Perryn jälkeen. Hän oli liigan toiseksi paras maalintekijä Locken jälkeen ja syöttöpörssissä St. Pierre oli viides. Hän teki kevään 2004 playoffeissa 22 ottelussa tehot 8+27=35, joilla St. Pierre voitti piste- ja syöttöpörssin. Hän voitti kauden päätteeksi OHL:n mestaruuden ja palkittiin pudotuspelien arvokkaimpana pelaajana Wayne Gretzky 99 Awardilla. St. Pierre valittiin myös OHL:n kolmanteen tähdistökentälliseen ja palkittiin kauden parhaana "yli-ikäisenä" pelaajana Leo Lalonde Trophyllä.


title: Martin St. Pierre

text: NHL-varaamaton St. Pierre debytoi ammattilaiskaukaloissa kaudella 2004–2005, jolloin hän pelasi lähinnä ECHL-joukkue Greenville Grrrowlin riveissä. St. Pierre teki siellä 45 runkosarjaottelussa tehot 14+39=53, joilla hän oli Grrrowlin kolmanneksi paras pistemies Carl Malletten ja Colin Pepperallin jälkeen. St. Pierre pelasi kauden aikana myös 18 AHL-ottelua Edmonton Roadrunnersin joukkueessa tehoilla 4+3=7. Syyskuussa 2005 hän teki sopimuksen Chicago Blackhawksin farmijoukkueen, Norfolk Admiralsin kanssa. Siellä hyvää kautta pelannut St. Pierre teki sopimuksen Blackhawksin NHL-joukkueen kanssa marraskuussa. Hän teki AHL:n runkosarjassa 77 ottelussa tehot 23+50=73. St. Pierre voitti Admiralsin sisäisen pistepörssin ja hänet valittiin AHL:n tulokkaiden tähdistökentälliseen. NHL:n puolella St. Pierre pelasi kaksi ottelua. Kaudella 2006–2007 hän teki AHL:n runkosarjassa 65 ottelussa hurjat tehot 27+72=99. Kuudessa playoff-ottelussa kerätty yksi syöttöpiste nosti St. Pierren koko kauden pistetilin sataan. Hän oli runkosarjan piste- syöttöpörssissä toinen Chicago Wolvesin Darren Haydarin jälkeen. ssakin pelannut St. Pierre valittiin kauden päätteeksi liigan ensimmäiseen tähdistökentälliseen. Hän pelasi kauden aikana myös 14 NHL-ottelua Blackhawksissa tehoin 1+3=4.


title: Martin St. Pierre

text: Kesäkuussa 2007 St. Pierre teki sopimuksen Venäjän superliigajoukkue HK Atlantin kanssa. Hän pelasi joukkueessa 14 runkosarjaottelua tehoin 1+6=7, kunnes St. Pierre palasi loppukaudeksi Blackhawksin organisaatioon. Hän teki Admiralsissa 69 ottelussa tehot 21+67=88, joilla St. Pierre voitti joukkueen sisäisen pistepörssin. Hän oli runkosarjan piste- ja syöttöpörssin toinen Chicago Wolvesin Jason Krogin jälkeen. St. Pierre teki 12 playoff-ottelussa tehot 2+12=14, joilla hän voitti Admiralsin sisäisen pistepörssin. St. Pierre pelasi AHL:n tähdistöottelussa ja valittiin toiseen tähdistökentälliseen. Hän pelasi myös viisi NHL-ottelua Blackhawksissa ilman tehopisteitä. Heinäkuussa 2008 St. Pierre kaupattiin Boston Bruinsin organisaatioon vaihdossa Pascal Pelletieriin. Hän pelasi kauden 2008–2009 jälleen enimmäkseen AHL:n puolella, jossa St. Pierre edusti Providence Bruinsia. Hän teki siellä 61 runkosarjaottelussa tehot 15+51=66. St. Pierre voitti Bruinsin sisäisen pistepörssin ja hän sijoittui AHL:n syöttöpörssissä kuudenneksi Toronto Marliesin Tim Stapletonin kanssa. St. Pierre voitti Bruinsin sisäisen pistepörssin myös kevään 2009 pudotuspeleissä tehdessään 16 ottelussa tehot 5+11=16. Hän pelasi kauden aikana myös 14 NHL-ottelua Boston Bruinsin puolella ja teki siellä tehot 2+2=4.


title: Martin St. Pierre

text: Heinäkuussa 2009 St. Pierre teki vapaana agenttina sopimuksen Ottawa Senatorsin kanssa. Hän voitti tehoilla 24+48=72 farmijoukkue Binghamton Senatorsin sisäisen pistepörssin. St. Pierre sijoittui AHL:n pistepörssissä kymmenenneksi. Syöttöpörssissä hän oli yhdeksäs Hershey Bearsin Chris Bourquen kanssa. St. Pierre pelasi Senatorsin NHL-joukkueessa kolme ottelua ilman tehopisteitä.


title: Martin St. Pierre

text: Kesäkuussa 2010 hän palasi Venäjälle ja teki sopimuksen KHL-joukkue Neftehimik Nižnekamskin kanssa. Tälläkin kertaa visiitti maassa jäi lyhyeksi, kun hän siirtyi lokakuussa kahdeksan pelaamansa runkosarjaottelun (1+2=3) jälkeen SM-liigajoukkue Oulun Kärppiin loppukauden 2010–2011 kattavalla sopimuksella. Joukkue hankki hänet pääasiassa loukkaantuneen Jari Viuhkolan paikalle. St. Pierrestä oli kysyntää myös Sveitsissä. Hänen esityksensä Kärpissä jäivät kuitenkin vaisuiksi ja St. Pierre teki 27 ottelussa tehot 8+6=14. Hän jätti joukkueen tammikuussa 2011 ja siirtyi loppukaudeksi itävaltalaiseen EC Red Bull Salzburgiin.


title: Martin St. Pierre

text: St. Pierre teki kesällä 2011 vuoden sopimuksen Columbus Blue Jacketsin kanssa, mutta pelasi koko kauden Blue Jacketsin farmijoukkueessa, AHL:n Springfield Falconsissa. Hän oli 64 pisteellään Falconsin paras pistemies. St. Pierre teki kauden jälkeen AHL-sopimuksen Chicago Blackhawksin farmijoukkueen Rockford IceHogsin kanssa.


title: Martin St. Pierre

text: Kauden 2012–2013 St.Pierre pelasi AHL-joukkue Rockford IceHogsin kapteenina josta siirtyi seuraavaksi kaudeksi Montreal Canadiensin organisaatioon. Kausi kului pääosin farmijoukkue Hamilton Bulldogsin joukkueessa ja St.Pierre pääsi pelaamaan vain yhden ottelun Montrealissa.


title: Martin St. Pierre

text: Kaudelle 2014–2015 St.Pierre lähti Kroatiaan, KHL-joukkue Medvescak Zagrebiin. Kauden päätteeksi St.Pierre kävi pelaamassa kolme ottelua Sveitsin NLA-liigan HC Lausannen riveissä.


title: Martin St. Pierre

text: Kaudelle 2015–2016 St.Pierre liittyi Kazakstanin Barys Astanan joukkueeseen. Kahden Kazakstanissa pelatun kauden jälkeen hän sai myös Kazakstanin kansalaisuuden ja pääsi edustamaan maata 1. divisioonan A-lohkon MM-turnaukseen. St.Pierre jatkoi Astanassa myös kaudella 2017-2018 mutta siirtyi loppukaudesta Venäjän kaukoitään Admiral Vladivostokin joukkueeseen.


title: Hämyhaikarat

text: Hämyhaikarat ("Gorsachius") on haikaroiden heimoon kuuluva pelikaanilintusuku. Hämyhaikaroiden sukuun kuuluu BirdLifen mukaan neljä lajia.


title: Durmålsfjellet

text: Durmålsfjellet on Skandeihin kuuluva monihuippuinen vuori Narvikin kunnassa, Norjassa. Korkein huipuista yltää merenpinnan tasosta mitattuna 1 408 metriin. Muiden huippujen korkeudet etelästä pohjoiseen ovat 1 390 m, 1 402 m, 1 338 m, 1 361 m (Lappviktinden) ja 1 170 m. Korkein huippu sijoittuu 1 402 metrisen ja 1 338 metrisen huipun väliin. Huippujen länsipuolella sijaitsee Durmålsvatnetin ylänköjärvi.


title: Lappviktinden

text: Lappviktinden on Skandeihin kuuluva vuorenhuippu Narvikin kunnassa, Norjassa. Huipun korkeus merenpinnan tasosta on 1 361 metriä. Se on osa Durmålsfjelletin vuorimassiivia.


title: Otto Tulindberg

text: Otto Ulrik (Udalrik) Tulindberg (18. tammikuuta 1804 Oulu – 25. huhtikuuta 1837 Huggenäs, Ruotsi) oli suomalainen muusikko ja ruotsiksi kirjoittanut kirjailija.


title: Otto Tulindberg

text: Tulindbergin vanhemmat olivat kamarineuvos ja säveltäjä Erik Tulindberg ja Margareta Kristina Nylander. Hän kävi Turun katedraalikoulua ja pääsi ylioppilaaksi 1821. Tulindberg opiskeli sitten Turun akatemiassa ja valmistui filosofian kandidaatiksi ja maisteriksi 1827. Hän muutti Ruotsiin 1828.


title: Kirkastettu sydän

text: Kirkastettu sydän on Ilmari Unhon ohjaama suomalainen elokuva vuodelta 1943. Elokuva perustuu Martta Haatasen menestysromaaniin "Kirkastettu sydän". Se on Suomi-Filmin 25-vuotisjuhlaelokuva, ja sen tapahtumat sijoittuvat sotavuoteen 1941. Elokuva on omistettu suomalaisille äideille.


title: Kirkastettu sydän

text: Elokuvassa käsitellään sotaa kirkkoherra Ahti Helven perheen kautta. Kirkkoherra on myös sotilas. Jatkosodan syttyessä hän pukee ylleen kapteenin univormun. Vaimo Lea Helpi ja perheen yhdeksän lasta jännittävät kotirintamalla. Elokuvan Ahti Helven esikuva on Kivijärven kirkkoherra Väinö Havas, joka kaatui hyökkäysvaiheessa loppukesällä 1941. Elokuvan kerronta perustuu rinnakkaiseen koti- ja sotarintaman kuvaukseen, ja tarina kuvaa yksilön halua uhrautua isänmaansa hyväksi. Roolisuorituksestaan miespääosassa Joel Rinne sai parhaan miespään Jussi-palkinnon.


title: Kirkastettu sydän

text: Elokuva joutui poliittisen suuntauksen muututtua esityskieltoon, ja seuraavan kerran elokuvan esitti julkisesti vasta yli 30 vuotta myöhemmin MTV syksyllä 1975. Silloinkin elokuva sai SKDL/SKP:n pää-äänenkannattajan "Kansan Uutisten" ja vähemmistökommunistien "Tiedonantajan" sivuilla ankaraa kritiikkiä, jossa esitystä pidettiin Neuvostoliiton ja Suomen ulkopolitiikan vastaisena provokaationa. Myös neuvostolehti "Sovjetskaja Rossija" tuomitsi elokuvan esityksen.


title: Kirkastettu sydän

text: "Ilta-Sanomien" Timo Malmin (2011) mukaan ”ohjaaja Ilmari Unho luotaa kotirintaman kipeää tilannetta yhtä vivahteikkaasti kuin laskelmoidustikin”.


title: Aleksejevskojen piiri

text: Aleksejevskojen eli Alekseyevskin piiri (, tataariksi Алексеевск районы, "Alekseyevsk rayonı") on paikallinen itsehallintoalue Tatarstanin tasavallassa Venäjällä. Se sijaitsee tasavallan keskiosassa Volgan muodostaman Kuibyševin tekojärven rannalla. Vuonna 1930 perustetun piirin pinta-ala on 2 074 neliökilometriä ja asukkaita on 26 000 henkeä (vuonna 2009).


title: Aleksejevskojen piiri

text: Piirin keskus on Aleksejevskojen kaupunkimainen taajama. Lisäksi piiriin kuuluu 19 maalaiskuntaa: Biljarsk, Bolšije Poljanki, Bolšije Tigany, Butlerov (keskuspaikka Mokryje Kurnali), Jalkyn, Jerykla, Kurkul, Kurnaly (keskuspaikka Suhije Kurnaly), Lebedino, Lebjažje, Levaševo, Maina (keskuspaikka Verhnjaja Tatarskaja Maina), Podlesnaja Šentala, Rodniki, Romodan, Saharovka, Srednyje Tigany, Stepnaja Šentala ja Voikino.


title: Aleksejevskojen piiri

text: Aleksejevskojen kautta kulkee Kazanin ja Tšistopolin välinen maantie. Piirikeskuksesta on matkaa tasavallan pääkaupunkiin 108 kilometriä.


title: Aleksejevskojen piiri

text: Asukkaista 57,5 % on venäläisiä, 30,9 % tataareja ja 3,6 % mordvalaisia.


title: Aleksejevskojen piiri

text: Pääelinkeino on maatalous, joka on erikoistunut viljakasvien viljelyyn sekä maidon ja lihan tuotantoon. Seudulla on myös rakennustarvike-, elintarvike- ja tekstiiliteollisuutta.


title: Aleksejevskojen piiri

text: Nähtävyyksistä huomattavin on Volgan bolgaarien rakentama Biljarin muinaislinna.


title: Aleksejevskojen piiri

text: Paikallislehtenä ilmestyy tataarin- ja venäjänkielinen "Zarja – Taŋ".


title: Skjomtinden

text: Skjomtinden on Skandeihin kuuluva vuorenhuippu Narvikin kunnassa Norjassa. Huipun korkeus merenpinnan tasosta on 1 575 metriä. Sen eteläpuolella sijaitseva Kongsbakktinden (1 558 m) kuuluu samaan vuorimassiiviin.


title: Lefká Óri

text: Lefká Óri (, ”Valkoiset vuoret”) eli Madáres () on vuoristo Kreetan saarella Kreikassa. Sen korkein huippu on Páchnes, jonka korkeus on 2 453 metriä.


title: Lefká Óri

text: Lefká Óri -vuoristo sijaitsee Kreetan lounaisosassa Chanián ja Réthymnon alueyksiköiden alueella. Pääosa vuoristosta sijaitsee Sfakián kunnan alueella. Lefká Óri on alueen huomattavin luonnonmuodostelma ja hallitsee seudun maisemia. Vuoristo nousee jyrkästi Kreetan etelärannikosta 2 000 metrin korkeuteen noin kymmenen kilometrin matkalla. Lefká Óri on myös koko Kreetan laajin vuoristo.


title: Lefká Óri

text: Korkeudeltaan Lefká Óri on saaren toiseksi korkein vuoristo Ída- eli Psiloreítisvuoriston jälkeen. Vuoristo on saanut nimensä siitä, että sen kiviaines, kalkkikivi, on vaaleaa. Vuoret ovat myös lumihuippuiset talvisin ja pitkälle kevääseen.


title: Lefká Óri

text: Rannikolla vuoriston etelälaidalla sijaitsevat muun muassa kylät Palaióchora, Soúgia, Agía Rouméli, Loutró, Chóra Sfakíon ja Fragkokástello. Vuoristossa sijaitsevat muun muassa Omalós ja Askýfou. Vuoriston läpi pohjois-eteläsuunnassa kulkee vain kaksi tietä, joista toinen johtaa Omalókseen ja Samarián rotkolle ja toinen Askýfoksen tasangon läpi Chóra Sfakíoniin.


title: Lefká Óri

text: Lefká Óri -vuoristossa on yli 50 huippua, joiden korkeus ylittää 2 000 metriä. Näihin kuuluvat muun muassa:


title: Lefká Óri

text: Lefká Óri -vuoriston ylätasangoista suurin ja tunnetuin on Omalóksen tasanko, joka sijaitsee vuoriston länsiosassa 1 100 metrin korkeudessa. Vuoriston itäosassa 730 metrin korkeudessa sijaitsee Askýfoksen (Askýfoun) tasanko.


title: Lefká Óri

text: Vuoriston halkaisee noin 50 rotkoa. Ne ovat syntyneet, kun virtaava vesi on kovertanut uomiaan jyrkkärinteisten ja korkeiden vuorten kalkkikiveen. Tunnetuimmat rotkoista ovat Euroopan syvimpiin ja pisimpiin kuuluva, 17 kilometriä pitkä Samarián rotko, sekä Ímproksen rotko, Agía Eirínin rotko ja Arádainan rotko.


title: Lefká Óri

text: Lefká Óri -vuoriston eläimistöön kuuluu esimerkiksi harvinainen kreetalainen villivuohi, "Capra aegagrus creticus", jota paikalliset asukkaat kutsuvat nimellä kri-kri.


title: Raikka Rautarinne

text: Raimo ”Raikka” Rautarinne on suomalainen rumpali, joka on soittanut muun muassa yhtyeissä The Roosters ja The Boys.


title: Raikka Rautarinne

text: Rautarinne aloitti uransa 1960-luvun puolivälissä Häjyt-nimisessä yhtyeessä, joka teki 15. syyskuuta 1965 singlen ”Häjyt beat / Yksin”. Yhtyeen muita jäseniä olivat laulaja Tapio Törmä, kitaristi Jaakko Kaarala ja basisti Heikki Kiiskinen. Häjyjen hajottua Rautarinne, Kaarala ja Kiiskinen siirtyivät Jim Pembroken The Pems -yhtyeeseen, josta Rautarinne siirtyi vuosiksi 1966–1967 The Roostersiin.


title: Raikka Rautarinne

text: The Roostersin hajottua tilapäisesti Rautarinne soitti hetken aikaa Blues Sectionissa ja liittyi sen jälkeen Mosaic-yhtyeeseen, joka teki vuonna 1968 singlen ”Happier Man / Crazy Train”. Yhtyeessä soittivat hänen lisäkseen Frank Robson (urut ja laulu), Nikke Nikamo (kitara) ja Olli Könönen (basso). Tämän jälkeen Rautarinne soitti ABC-yhtyeessä, jossa olivat mukana Nikamo ja Jukka Hauru kitaristeina ja Pekka Pohjola basistina, mutta yhtye hajosi ensimmäisen ja ainoan keikkansa jälkeen.


title: Raikka Rautarinne

text: Kesällä 1968 Rautarinne palasi takaisin The Roostersiin ja syksyllä yhtye jäi hänen komentoonsa, kun Von Hertzenin veljekset Lasse ja Hasse eivät enää jaksaneet ja antoivat Rautarinteen käyttää The Roostersin nimeä. Rautarinne teki yhtyeestä progressiivisen ja mukaan tulivat Jukka Gustavson, Hanski Vihunen ja Nikamo. Nikamo vaihtui tammikuussa 1969 Jorma Karvoseen. Gustavsonin lähdettyä Wigwamiin The Roosters hajosi ja Rautarinne siirtyi The Boysiin.


title: Raikka Rautarinne

text: Rautarinne oli tekemässä myös Suomen Talvisota 1939–1940 -yhtyeen "Underground-Rock" -levyä vuonna 1970. Levyllä hän soittaa kappaleissa ”Edistyksen voima”, ”Däng-däng-däng-däng” ja ”Suomi palaa”.


title: JPEG XR

text:
JPEG XR (eXtended Range) on avoin standardi kuvatiedostoille erityisesti digitaalisen valokuvauksen tarpeisiin. Se perustuu alun perin Microsoftin kehittämään ja patentoiman valokuvien pakkausalgoritmiin, jonka yhtiö esitteli WinHEC 2006 -messuilla nimellä Windows Media Photo (WMP). Jo samana vuonna nimi muutettiin HD Photoksi.
Se sisältää sekä häviöllisen että häviöttömän pakkauksen. Se on suositeltu kuvaformaatti OpenXPS-sivunkuvauskielessä. Formaattia tukevat ainakin Windows Vista ja Photoshop (CS2 ja uudemmat), mutta kuvamateriaalia tässä muodossa on vain vähän.


title: JPEG XR

text:
Formaatin kuvakoodausosuuden kansainvälinen ISO-standardi valmistui elokuussa 2009
Muut työn alla olevat osat ovat:


title: JPEG XR

text: Standardisoinnista vastaa the Joint Photographic Experts Group (JPEG), joka on ISO/IEC JTC 1/SC 29/WG 1:n ja ITU-T SG 16:n yhteistoimintaelin. Suomen osalta standardisointia seuraa SFS:n IT-standardisointi.


title: JPEG XR

text: Tärkein tekninen peruste hakea vaihtoehtoja erittäin laajalti käytössä olevalle JPEG (1991) formaatille ja (järjestelmä-)kameroiden omille RAW-formaateille on digitaalisten kameroiden kehittynyt herkkyys ja yhteentoimivuustarpeet. Yhtäältä kameravalmistajat eivät ole keskenään kehittäneet yhteistä RAW-formaattia kuville. Toisaalta JPEG (1991) määrittelee ainoastaan 3 väriä, ja 8 bittiä per väri. Digitaaliset kamerat ja skannerit voivat tallentaa laajemman skaalan värejä (väriavaruus) ja kirkkauksia (bittisyvyys, dynaaminen alue) kuin JPEG (1991) formaattiin voi tallentaa. Käytännössä 8-bittisen kuvan jälkikäsittely kuten kontrastin lisääminen tai yli- tai alivalottuneen 8-bittisen kuvan korjaus johtaa näkyviin virheisiin kuten väriliukujen kaistoittumiseen.


title: Pikkutulli

text: Pikkutulli eli maatulli oli Ruotsissa ja Suomessa koottu sisäinen tullimaksu, jota kerättiin kaikista toreille ja markkinoille tuoduista tuotteista. Myöhemmin sitä alettiin kerätä kaikista maaseudulta kaupunkiin tuoduista tuotteista, ja tullin keräämistä varten kaupunkien sisääntuloteiden varsilla oli tullipuomit ja tullivartijat. Kaupunki täytyi myös ympäröidä tulliaidalla, joten sinne pääsi vain tulliporttien kautta. Pikkutulli oli 1/32 tavaran arvosta.


title: Pikkutulli

text: Pikkutulli tuli voimaan 1622, ja se poistettiin Suomesta 1808 ja Ruotsista 1810.


title: Motörhead (albumi)

text:
Motörhead on brittiläisen heavy metal-yhtyeen Motörheadin esikoisalbumi. Tosin ennen tätä levyä oli jo edellisellä Motörhead-kokoonpanolla levytetty albumi "On Parole", mutta se julkaistiin vasta vuonna 1979. Tältä levyltä huomaa vielä parhaiten Motörheadin bluesjuuret, ja yhtyeen tyyli mukaantui raskaammaksi vasta seuraavilla levyillä.
Levyn nimikappale on Lemmyn Hawkwind-ajoilta. Se on edelleen yhtyeen vakiokappaleita konserteissa. Suuri osa levyn kappaleista on "On Parolelta", ja uudelleenjulkaistussa versiossa on myös kappaleita vuoden 1980 EPltä "Beer Drinkers and Hellraisers."


title: Motörhead (albumi)

text: Yhtye oli vuoteen 1977 mennessä hyvin turhautunut, koska he keikkailivat kovasti ja tekivät työtä mutta mikään ei tuntunut vievän yhtyettä eteenpäin. Sitä ennen he myöskään eivät voineet julkaista uutta levyä, koska olivat sidoksissa entiseen levy-yhtiöönsä, United Artistsiin. Yhtye päätti lopulta lopettaa, ja soittaa jäähyväiskeikan Lontoon Marquee klubilla. Lemmy oli silloin tutustunut Chiswick Recordsin Ted Carrolliin, jota hän pyysi tuomaan Marqueen keikalle siirrettävän studiolaitteiston. Tarkoitus oli äänittää keikka, ja julkaista se livelevynä muistoksi faneille. Ted ei kuitenkaan syystä tai toisesta saanut studiota tuotua, joten hän ehdotti bändille sinkun tekoa kahdessa päivässä Escape studiolla Kentissä. Yhtye meni studioon, ja äänitti parissa päivässä yksitoista kappaletta ilman lauluja, nukkumatta yhtään. Siinä vaiheessa kaikki olivat sitä mieltä, että halusivat jättää faneille vähintäänkin albumin muistoksi. Tuottaja Speedy Keen ja äänittäjä John Burns miksasivat kaksikymmentä versiota kappaleesta "Motörhead". Toisen päivän lopussa Ted tuli studiolle kuuntelemaan kahta valmista kappaletta, jolloin hän kuuli ne kaikki ja piti kuulemastaan. Yhtye sai vielä pari päivää lauluosuuksien viimeistelyyn, ja sen jälkeen levy oli valmis. Lemmy ei omien sanojensa mukaan ole sen jälkeen äänittänyt niin paljon materiaalia näin lyhyessä ajassa, kuin tälle levylle.


title: Kongsbakktinden

text: Kongsbakktinden on Skandeihin kuuluva vuorenhuippu Narvikin kunnassa Norjassa. Huipun korkeus merenpinnan tasosta on 1 558 metriä. Sen pohjoispuolella sijaitseva Skjomtinden (1 575 m) kuuluu samaan vuorimassiiviin.


title: Rappakalja

text:
Rappakalja on lautapeli, jossa pelaajan tavoitteena on huijata vastapelaajaa uskomaan kunkin pelaajan itse keksimää selitystä.
Rappakalja-pelisarjaan kuuluu Rappakalja, Tupla Rappakalja, Uusi Rappakalja, Rappakalja matkapeli ja Rappakalja Extreme. Rappakalja-lautapelejä valmistaa suomalainen Tactic Games Oy Tactic-tuotemerkin alla.


title: Rappakalja

text: Rappakalja-peleihin voi tulostaa lisää vastauslomakkeita Tacticin verkkosivuilta.


title: Rappakalja

text: Pelin nimi juontaa juurensa suomenkielen rapakalja-sanasta, joka tarkoittaa huonoa pilsneriä. Sana on napattu ruotsinkieleen, jossa se tarkoittaa hillitöntä sekasotkua, mikä kuvaakin pelin henkeä varsin osuvasti.


title: Rappakalja

text: Jokaisella kierroksella esitetään kysymys jostakin kategoriasta, johon jokainen antaa kirjallisen selityksensä. Kategorioita ovat sanat, henkilöt, elokuvat, laki, alkukirjaimet ja lyhenteet. Oikea vastaus sekoitetaan keksittyjen selitysten kanssa, ja ne luetaan ääneen, minkä jälkeen kaikki saavat arvata oikeaa vastausta. Pelaajat, jotka vastaavat kysymyksiin kaikkein uskottavimmin, pääsevät etenemään pelilaudalla. Selitykset, jotka kuulostavat oikeilta, eivät yleensä ole sitä. Pelin voittaa pelaaja, joka pääsee maaliin ennen muita.


title: Rappakalja

text: Uudistettu Rappakalja-versio alkuperäisestä Rappakalja-pelistä. Sen aihealueita ovat sanat, henkilöt, elokuvat, laki, alkukirjaimet ja lyhenteet.


title: Rappakalja

text: Tupla Rappakaljan aihealueita ovat sanat, henkilöt, elokuvat, lait ja alkukirjaimet. Se sisältää kaksi peliä, jotka ovat alkuperäinen ja uusi Rappakalja, joten siinä on yhteensä 4 000 selitettävää sanaa.


title: Rappakalja

text: Rappakalja Extreme sisältää viisi uudistettua aihealuetta, jotka ovat päivämäärät, fiktiiviset hahmot, lääketiede ja fobiat, ruoka ja juoma sekä ulkomaiset sanat ja sanonnat.


title: Rappakalja

text: Rappakalja Matkapeli on matkaversio alkuperäisestä Rappakaljasta. Se on pienemmän kokoinen kuin normaali, ja siinä on vähemmän kortteja.


title: Storfjellet

text: Storfjellet on Skandeihin kuuluva vuorenhuippu Narvikin, Gratangenin ja Skånlandin kuntien rajalla Pohjois-Norjassa. Huipun korkeus merenpinnan tasosta on 1 037 metriä.


title: Storfjellet (Troms)

text: Storfjellet on Skandien Lyngsalpenen osaan kuuluva vuori Tromssan kunnassa, Norjassa. Vuoren korkein huippu on 1 492 metriä korkea Tigertinden. Hieman pohjoisempana samaan massiiviin kuuluu myös Stortinden (1 473 m).


title: Tactic Games

text: Tactic Games Oy (vuoteen 2014 asti "Nelostuote Oy", sitä ennen "Nelostuote Ky") on vuonna 1967 perustettu Porissa sijaitseva, noin 110 henkeä työllistävä graafinen tuotantolaitos, jonka toiminta käsittää seri- ja offsetpainon sekä Tactic-ajanvietepelien tuotannon. Tactic Gamesilla on omia myyntiyhtiöitä Ruotsissa, Norjassa, Tanskassa, Hollannissa, Ranskassa, Puolassa, Englannissa ja USAssa.


title: Tactic Games

text: Vuoden 2007 marraskuussa Nelostuotteen tytäryhtiöksi perustettiin Brand ID Oy, joka tekee kulutusta kestäviä merkintätuotteita teollisuusyrityksille. Näitä tuotteita ovat muun muassa tarrat, teippaukset, kilvet, paneelit, näppäinkalvot sekä suoja- ja turvatuotteet.


title: Tactic Games

text: Nelostuote sai vuonna 2007 Porilainen Maineteko -palkinnon tunnustuksena merkittävästä toiminnasta Porin kaupungin hyväksi.


title: Puistolehmus

text: Puistolehmus ("Tilia" × "vulgaris", syn. "Tilia" × "europaea") on yleisesti puistopuuna käytetty metsälehmuksen ja isolehtilehmuksen risteymä. Laji on hyönteispölytteinen. Puistolehmukset lisääntyvät tehokkaammin vesomalla kuin siemenillä, joilla on huono itämiskyky. Laji on Suomessa usein yleisin viljelty lehmuslaji – yleisempi kuin metsälehmus.


title: Puistolehmus

text: Puistolehmus muistuttaa paljon metsälehmusta, mutta sen erottaa siitä parhaiten muhkuraisella rungollaan, joka vesoo runsaasti. Kukinnot ovat nuokkuvia, ja niissä on 5–10 kukkaa, jotka ovat kaksineuvoisia. Puu kasvaa normaalisti 15–35 metriä korkeaksi, mutta hyvällä paikalla se voi saavuttaa yli 40 metrin korkeuden ja alhaalta kahden metrin ympärysmitan. Lehdet ovat samankaltaisia kuin metsälehmuksella, mutta niiden lehtilavat ovat alta vaaleanvihreät. Pituutta lehdillä on 6–15 cm ja leveyttä 6–12 cm. Hedelmä on kuiva, pähkinänkaltainen ja halkaisijaltaan noin 8 mm.


title: Puistolehmus

text: Puistolehmusta käytetään yleisesti katu- ja puistopuuna, sillä se kestää kaupunkioloja, leikkaamista ja siirtämistä hyvin.


title: Alkejevon piiri

text: Alkejevon eli Əlkin piiri (, tataariksi Әлки районы, "Əlki rayonı") on paikallinen itsehallintoalue Tatarstanin tasavallassa Venäjällä. Se sijaitsee tasavallan eteläosassa Uljanovskin alueen rajalla. Vuonna 1930 perustetun piirin pinta-ala on 1 727 neliökilometriä ja asukkaita on 20 800 henkeä (vuonna 2009).


title: Alkejevon piiri

text: Piiriin kuuluu 21 maalaiskuntaa: Appakovo, Bazarnyje Mataki, Boriskino, Juhmatši, Kargopol, Koški, Nižneje Alkejevo, Nižneje Katšejevo, Novyje Urgagary (keskuspaikka Urgagary), Salmany, Šibaši, Starohuradinskoje (keskuspaikka (Huzangajevo), Staroje Alparovo, Staroje Kamkino, Staryje Mataki, Staryje Salmany, Staryje Tšelny, Tjažberdino, Tšuvašski Brod, Tšuvašskoje Burnajevo ja Verhneje Koltšurino. Hallinnollinen keskus on Bazarnyje Matakin kylä.


title: Alkejevon piiri

text: Asukkaista 63,7 % on tataareja, 19,2 % tšuvasseja ja 16,4 % venäläisiä.


title: Alkejevon piiri

text: Pääelinkeino on maatalous, joka on erikoistunut viljakasvien viljelyyn sekä maidon ja lihan tuotantoon. Teollisuutta edustavat tiilitehdas, rehutehdas, meijeri ja leipomo.


title: Alkejevon piiri

text: Nähtävyyksiä ovat Bazarnyje Matakin kotiseutumuseo ja tšuvassirunoilija Peder Huzangain museo Huzangajevon kylässä.


title: Alkejevon piiri

text: Paikallislehtenä ilmestyy tataarin- ja venäjänkielinen "Əlki həbərləre – Alkejevskije vesti".


title: Ímproksen rotko

text: Ímproksen rotko (; usein myös "Ímbroksen rotko") on rotko Lefká Óri -vuoriston itäosassa Kreetan saarella Kreikassa. Se sijaitsee Sfakián kunnan alueella saaren lounaisosassa. Rotkon pituus on noin 11 kilometriä.


title: Ímproksen rotko

text: Ímproksen rotko sijaitsee Kreetan etelärannikon tuntumassa Chóra Sfakíonin kylän itäpuolella. Rotkon pohjoispäässä Askýfoun ylätasangolla noin 780 metrin korkeudella merenpinnasta sijaitsee Ímproksen kylä ja eteläpäässä lähellä rannikkoa Komitádeksen kylä.


title: Ímproksen rotko

text: Rotko on syntynyt, kun virtaava vesi on kovertanut uomiaan jyrkkärinteisten ja korkeiden vuorten kalkkikiveen. Rotkon seinämät ovat paikoin 300 metriä korkeita ja niissä on suuria luolia. Rotkon leveämpi pohjoisosa tunnetaan nimellä Porofárango. Kapeimmillaan Stenáda-nimellä tunnetussa kohdassa rotkon leveys on vain 1,6 metriä. Ímproksen rotkon rinteillä kasvaa harvinaisia kasveja. Rotkon linnustoon kuuluu esimerkiksi valkopäämerikotkia.


title: Ímproksen rotko

text: Ímproksen rotko oli ainoa kulkureitti Kreetan pohjoisosista etelärannikon Chóra Sfakíonin kylään siihen asti, kun tie sinne valmistui. Sfakián alue säästyi osmanien hallinnolta, sillä Ímproksen rotko oli helppo vartioitava. Rotkossa käytiin useita taisteluita osmanien ja kreikkalaisten välillä, erityisesti vuonna 1821 sekä 1867, jolloin Mustafa Pasha kävi Sfakiássa kostoretkellä viimeisenä valloittajana. Kulkureittien puuttuessa Sfakiássa toimittiin melko itsenäisesti.


title: Ímproksen rotko

text: Vuonna 1941 rotko oli liittoutuneiden joukkojen tärkein evakuointireitti pois saarelta sen jälkeen, kun nämä hävisivät Kreetan taistelun saksalaisille. Rotkon läpi kulki tuolloin noin 20 000 sotilasta, jotka laivattiin Chóra Sfakíonista edelleen Egyptiin.


title: Ímproksen rotko

text: Ímproksen rotko on suosittu vaellusreitti. Kreetan rotkoista se on kolmanneksi suosituin läheisen Samarián rotkon sekä Agía Eirínin rotkon jälkeen. Samarián rotkoon verrattuna Ímprosin rotko on pienempi, helppokulkuisempi ja rauhallisempi. Vaelluksen kokonaispituus on noin kahdeksan kilometriä ja sen aikana laskeudutaan noin 600 metriä alaspäin. Rotko on avoin läpi vuoden, päin vastoin kuin Samarián rotko. Paras aika vaellukselle on usein kevät, jolloin rotkon kasvillisuus on kukkeimmillaan. Vaellus rotkon läpi kestää noin 2–3 tuntia. Yleisin lähtöpaikka vaellukselle on Ímproksen kylä rotkon pohjoispäässä. Sieltä vaelletaan rotkon eteläpäähän Komitádekseen, josta voi jatkaa edelleen Chóra Sfakíoniin. Vaelluksen voi suorittaa myös toisin päin Komitádeksesta Ímprokseen. Rotkoon on pieni pääsymaksu. Ímprosista ja Chóra Sfakíonista on bussiyhteys Chaniáan.


title: Mestarikiltaneuvosto

text: Mestarikiltaneuvosto on mestarikiltojen valtakunnallinen edunvalvonta- ja yhteistyöelin, joka myöntää mestarien ja kisällien arvonimet. Sen tarkoituksena on edistää korkeaa ammatillista osaamista, pitää yllä mestarien ja kisällien arvostusta sekä edistää kädentaitoja ja niihin liittyvän yrittäjyyden arvostusta. Mestarikiltaneuvosto on Suomen Yrittäjien jäsen.


title: Mestarikiltaneuvosto

text: Mestarikiltaneuvosto myöntää mestarin- ja kisällinkirjoja asianomaisen erikoisammatti- ja ammattitutkinnon suorittaneille, ja ylläpitää valtakunnallista mestari- ja kisällirekisteriä. Kerran vuodessa Mestarikiltaneuvosto järjestää valtakunnallisen juhlatapaamisen, Mestarimöötin.


title: Mestarikiltaneuvosto

text: Mestarikiltaneuvoston ylioltermannina toimii tällä hetkellä Katja Anttila.


title: Mestarikiltaneuvosto

text: Mestarikiltaneuvoston yhteydessä toimii Viktor Julius von Wright -ritaristo. Ritariston jäsenyys on korkein mahdollinen tunnustus käsityö- ja pienteollisuusalalla toimineelle Suomen kansalaiselle. Ritariston jäsenenä voi olla vain 12 henkilöä kerrallaan, ja sen puheenjohtajaa kutsutaan valtakunnan oltermanniksi.


title: Mestarikiltaneuvosto

text: Käsityömestari- ja kisälliperinteen juuret ovat ammattikuntalaitoksessa, joka kukoisti useissa maissa jo 1300- ja 1400-luvuilla ja tuli saksalaisten käsityöläisten ja kauppiaiden mukana myös Ruotsiin.


title: Mestarikiltaneuvosto

text: Suomessa ammattikuntien historia alkaa varsinaisesti vasta 1620-luvulla. Suutarien ammattikunta syntyi Turkuun vuonna 1624. Ammattikuntalaitoksen suurin kukoistusaika oli Suomessa kuitenkin vasta 1800-luvun alkupuolella.


title: Mestarikiltaneuvosto

text: Ammattikunta muodostui tietyn käsityöalan mestareista sekä heidän palveluksessaan olleista kisälleistä ja oppipojista. Itsenäisinä yrittäjinä saivat toimia vain mestarit. Ammattikuntalaitoksen aikana oppipoika pääsi tavallisimmin kisälliksi 3–5 vuodessa ja sen jälkeen mestariksi noin 3 vuodessa. Ammattikunnat pyrkivät vaalimaan jäsentensä taloudellisia etuja sekä takaamaan tuotteiden laadun ja kohtuulliset hinnat.


title: Mestarikiltaneuvosto

text: Ammattikuntalaitos lakkautettiin Suomessa 1868, kun keisarillinen asetus kaupasta ja elinkeinosta tuli voimaan. "Kauppiasten, vapriikinpitäjäin ja hantvärkkareiden tuli kussakin kaupungissa perustaa yhdistyksiä, joiden tehtävänä oli mm. ulosantaa kisällintodistuksia ja mestarikirjoja." Myöhemmin tämä tehtävä siirtyi vuosikymmeniksi Pienteollisuuden Keskusliitolle ja vuodesta 1996 lukien Mestarikiltaneuvostolle.


title: Mestarikiltaneuvosto

text: Nykyään mestariksi tullaan useimmiten siten, että ensiksi suoritetaan ammattitutkinto ja sen jälkeen asianomainen erikoisammattitutkinto. Ammattitutkintoon (eli kisällitutkintoon) edellyttävä ammattitaito osoitetaan käytännön työtilanteissa näyttökokeissa. Erikoisammattitutkinnon (eli mestarintutkinnon) suorittaneilta edellytetään alan vaativimpien työtehtävien hallintaa, talous- ja yritystietoutta kuten kustannuslaskentaa sekä asiakaspalvelua.


title: Tatra T80

text: Tatra T80 oli tšekkoslovakialaisen Tatran vuosina 1931–1938 valmistama limusiini, joka oli Tatran kaikkien aikojen suurin ja kallein henkilöautomalli. Auto esiteltiin Lontoon ja Pariisin autonäyttelyissä vuonna 1930, vaikka valmistus alkoi virallisesti vasta seuraavana vuonna. Esittelynsä yhteydessä T80:ä kutsuttiin "tekniikan riemuvoitoksi".


title: Tatra T80

text: T80 oli tarkoitettu maan korkeimman poliittisen johdon käyttöön. Tatra yritti myös päästä sen avulla Saksan edustusautomarkkinoille, mutta tulokset jäivät laihoiksi. Kokonaisvalmistusmäärä oli vain 22 kappaletta. Tämän lisäksi valmistettiin osat kolmea autoa varten.


title: Tatra T80

text: Tatra T80 oli rakenteeltaan identtinen hieman edullisemman T70:n kanssa moottoria lukuun ottamatta. Ulkoisesti autot erotti pakoputkista, joita T70:ssä oli vain yksi auton keskilinjan oikealla puolella. T80:ssä putkia oli kaksi.


title: Tatra T80

text: Auton voimanlähteenä oli 6-litrainen, vesijäähdytetty V12-moottori. Sylinteririvien välinen kulma oli 65 astetta, ja kummankin rivin yhteinen nokka-akseli oli sijoitettu niiden väliin. Moottori oli sivuventtiilinen. Kampiakseli oli laakeroitu kahdeksalla liukulaakerilla. Polttoaineensyötöstä vastasivat kaksi Zenith Invers 36 DV 1 -kaasutinta. Sylinteririveillä oli erilliset virranjakajat. Auton huippunopeus oli 140 km/h. T80 oli viimeinen vesijäähdytteisellä moottorilla varustettu Tatran henkilöautomalli.


title: Tatra T80

text: Moottorin takana oli kaksilevyinen, kuiva kytkin jossa oli vaimennusjousitus. Vaihteistossa oli neljä vaihdetta, joista suurin oli ylivaihde. Auto oli takavetoinen. Taka-akselilla oli heilurityyppinen erillisjousitus, joka oli jousitettu kahdella lehtijousella. Edessä oli erillisjousitettu akseli, jossa oli poikittain asennettu puolielliptinen lehtijousi. Kantavana rakenteena oli Tatralle tyypillinen keskusputkirunko. Jokaisella pyörällä oli jarruina hydraulisesti toimivat ATE-Lockheed-rumpujarrut, jotka olivat edistyksellisesti kaksipiiriset. Vanteina olivat vaihtoehtoisesti levypyörät tai pinnavanteet. Sähköjärjestelmä oli 12-volttinen ja Boschin valmistama.


title: Tatra T80

text: Autojen korien rakentamisesta vastasivat itsenäiset koritehtaat, kuten Sodomka. Erään tiedon mukaan T80:istä 12 olisi ollut kuusipaikkaisia limusiineja, yksi nelipaikkainen limusiini, kaksi kuuden hengen avoautoja, neljä neljälle rekisteröityjä urheiluavoautoja ja yksi landaulet-korinen, joka luovutettiin presidentti Tomáš Masarykille 30. kesäkuuta 1935. Auto on nykyään taltioituna Prahan teknillisessä museossa. Masarykin lisäksi käyttäjiin lukeutui muun muassa maan ulkoministeri sekä opetusministeri, lakimies ja esseisti Edvard Lederer, jonka omistama yksilö oli ensimmäinen T80. Tämäkin yksilö on säilynyt ja näytteillä Sinsheimin teknillisessä museossa Saksassa.


title: Tatra T80

text: Edustusautoluokassa poikkeuksellisen joka pyörän erillisjousituksen ansiosta auto tarjosi tasaista matkantekoa. Auton muita etuja olivat matala painopiste, alhainen jousittamaton massa sekä korkea teho-paino -suhde.


title: Tatra T80

text: T80:n valmistusmäärän pienuuteen oli syynä korkea hinta ja kova kilpailu limusiiniluokassa. Lisäksi auto oli esitelty vaikeaan aikaan 1930-luvun laman keskellä. Auton hintaa kuvastaa se, että samalla summalla olisi tuohon aikaan rakennuttanut melkein neljä omakotitaloa.


title: Innerdalstårnet

text: Innerdalstårnet on Skandeihin kuuluva vuorenhuippu Sunndalin kunnassa, Norjassa. Huipun korkeus merenpinnan tasosta on 1 452 metriä.


title: Pulse (albumi)

text: Pulse (tyyliteltynä P•U•L•S•E) on Pink Floydin live-albumi, jonka on julkaissut vuonna 1995 EMI Records.


title: Pulse (albumi)

text: CD 1 Pink Floyd


title: Pulse (albumi)

text: Muut muusikot


title: Isolehtilehmus

text: Isolehtilehmus ("Tilia platyphyllos") on lehmusten sukuun ("Tilia") kuuluva lehtipuulaji. Se on suosittu koristepuuna levinneisyysalueensa luoteis- ja keskiosissa. Risteyttämällä isolehtilehmus metsälehmuksen ("Tilia cordata") kanssa saadaan puistolehmus ("Tilia" × "vulgaris").


title: Isolehtilehmus

text: Isolehtilehmuksen erottaa muista lehmuksista helpoiten suurista lehdistä ja säännöllisen pyöreästä latvuksesta. Lehtien alapinnalla on hapsikarvoitusta. Rungossa ei ole muhkuroita tai vesoja. Kukinnoissa on vain 2–5 kukkaa. Hedelmät ovat isoja ja voimakassärmäisiä. Isolehtilehmus voi hyvällä kasvupaikalla saavuttaa noin 40 metrin korkeuden, Suomessa kuitenkin enintään 25 m.


title: Isolehtilehmus

text: Isolehtilehmusta tavataan luontaisena Espanjasta ja Isosta-Britanniasta Mustanmeren läheisyyteen. Pohjoisimmat alkuperäiset esiintymät sijaitsevat Lounais-Ruotsissa. Istutettuna laji menestyy hyvin Suomessakin (sisämaassa keskiosiin, rannikolla Peräpohjolaan asti). Se on hiljaittain alkanut leviämään luultavasti viljelykarkulaisena Suomenkin luontoon.


title: Jacob Roschier

text:
Jacob Roschier (12. toukokuuta 1787 Viipuri – 11. syyskuuta 1838 Lemi) oli suomalainen kirkkoherra ja virsikirjasuomentaja.
Roschierin vanhemmat olivat Mikkelin pitäjän kappalainen Erik Johan Roschier ja Juliana Starck. Perhe muutti vuonna 1793 Saarijärvelle kun Erik Johan Roschier nimitettiin Saarijärven kirkkoherraksi. Jacob kävi triviaalikoulua Vaasassa ja pääsi ylioppilaaksi 1804. Hän opiskeli sitten Turun Akatemiassa ja hänet vihitiin papiksi 1811. Roschier toimi sitten kirkkoherran apulaisena Viitasaarella vuodesta 1811.


title: Jacob Roschier

text: Roschier oli Lemin kirkkoherrana 1822–1838 ja hän kirjoitti 1823 kuvauksen pitäjän taloudellisista oloista. Vuonna 1829 Roschier ehdotti pitäjänkokouksessa että pitäjään hankittaisiin köyhäinkassan varoilla suomenkielisiä kirjoja joita sitten lainattaisiin lukijoille maksua vastaan. Lainausmaksuilla voisi sitten hankkia lisää kirjoja. Lemiläiset suhtautuivat ajatukseen periaatteessa myönteisesti mutta kirjojen hankintaa päätettiin lykätä koska lemiläisten käsityksen mukaan pari vuotta aiemmin sattunut Turun palo oli nostanut kirjojen hinnat niin korkealle ettei niitä vielä kannattanut hankkia. Rroschier edisti Lemillä myös tehokkaasti perunanviljelyn leviämistä.


title: Jacob Roschier

text: Roschier käänsi suomeksi ruotsalaisen ns. Wallinin virsikirjan. Hän osallistui tällä käännöksellä suomalaisen virsikirjakomitean 1829 julistamaan kilpailuun. Komitea pyysi kirjailija G. A. Avellanilta arvostelua käännöksestä ja tämä arvosteli Roschieria liiallisesta murteellisuuksien käytöstä. Arvostelusta huolimatta Roschier julkaisi virsikirjasuomennoksensa nimellä "Psalmi-Kirja. Ruotsista Suomeksi käätty" vuonna 1836. Roschier nimitettiin samana vuonna myös virsikirjakomitean jäseneksi ja vuonna 1885 hyväksytyssä uudessa suomenkielisessä virsikirjassa onkin vaikutteita Roschierin käännöstyöstä.


title: Jacob Roschier

text: Jacob Roschier oli naimisissa edeltäjänsä tyttären Katarina Elisabet Lundanin kanssa ja heillä oli seitsemän lasta. Kaksi lapsista kuoli jo pienenä ja loput viisi lasta sekä Roschier itse menehtyivät syksyllä 1838 raivonneessa punatautiepidemiassa.


title: Polska Liga Koszykówki

text: Polska Liga Koszykówki on Puolan korkein koripallosarja. Sarjan sponsorinimi on Energa Basket Liga.


title: Puuveneveistäjä

text: Puuveneveistäjä on puualan artesaanikoulutuksen (puuvenealan suuntautuminen) tai veneenrakentajakoulutuksen saanut henkilö. Kyseessä on perustutkinto, joka antaa yleisen korkeakoulukelpoisuuden jatko-opiskeluissa omalla alallaan. Tämän lisäksi perusopintojen jälkeen voidaan suorittaa veneenrakennusalan ammattitutkinto eli "kisällikirja", joka perustuu kymmenen päivän näyttökokeeseen ja erilaisiin teoriakokeisiin. Suuntautuminen voi olla puuvene-, lasikuituvene- tai teräsvenealalle. Näyttötutkintoon on mahdollista mennä myös ilman peruskoulutusta.


title: Puuveneveistäjä

text: Puuveneveistäjä voi suorittaa venerakentamisen erikoisammattitutkinnon eli niin sanotun "mestaritutkinnon", jota pidetään puuvenerakentamisen yhtenä korkeimmista ammattitaidon mittareista. Kisällitodistukset ja mestarikirjat myöntää Mestarikiltaneuvosto.


title: Puuveneveistäjä

text: Puuveneveistäjän työtehtäviin kuuluu uusien puuveneiden veistäminen eri tekniikoilla. Lisäksi töitä ovat puuveneiden korjaukset ja vuosihuollot kuten kyllästäminen, tervaaminen, lakkaaminen ja maalaaminen. Puuveneveistäjä voi tehdä myös veneiden sisustuksia ja muita puusepäntöitä.


title: Puuveneveistäjä

text: Puuveneveistäjillä on oma vuonna 1990 perustettu yhdistys Puuveneveistäjät ry, johon kuuluu osa Suomen veneveistämöistä.


title: Kri-kri

text: Kri-kri (myös kreetalainen villivuohi) ("Capra aegagrus creticus") on uhanalainen ja harvinainen villivuohen ("Capra aegagrus") alalaji. Kri-krin sarvet ovat kaartuvat.


title: Kri-kri

text: Kri-kritä tavataan vain Kreikalle kuuluvalla Kreetan saarella sekä muutamilla sen edustan pienillä asumattomilla saarilla, kuten Iraklionin edustan Díalla ja Néa Kydonían edustan Ágioi Theódoroilla. Manner-Kreetalla se elää vaikeakulkuisessa Lefká Óri -vuoristossa ja laiduntaa ainoastaan yöaikaan, joiden vuoksi kri-kritä nähdään vain harvoin luonnossa. Esimerkiksi Lefká Óri -vuoristossa sijaitsevassa Samarián rotkossa eli 2000-luvun alussa noin 300 kri-kritä, mutta sielläkin lajia tavataan äärimmäisen harvoin.


title: Kri-kri

text: Minolaisen kulttuurin taiteessa kri-kri oli suosittu aihe. Laji kuitenkin metsästettiin miltei sukupuuttoon, ja nykyisin se on Kreetan harvinaisin eläin.


title: Tornion taistelu

text: Tornion taistelu oli Suomen sisällissodan alkuvaiheissa käyty taistelu valkoisten ja venäläisten välillä. Paikalliset punaiset eivät osallistuneet itse taisteluun. Merkittävä osa punaisista oli siirtynyt tammikuun lopussa junalla Ouluun tukemaan sikäläistä punaisten valtaa osallistuen siellä käytyyn taisteluun, joka käytiin jo muutamaa päivää aiemmin. Tornion taistelu käytiin 6. helmikuuta 1918.


title: Tornion taistelu

text: Tammikuun lopussa 1918 Torniossa oli kolme valtaryhmittymää. Venäläiset sotilaat olivat vielä merkittävä tekijä, vaikka joukkojen määrä oli vähentynyt. Venäläiset olivat luovuttaneet vasta 22. tammikuuta 1918 Ruotsin rajan passintarkastuksen samoin kuin Tornion rautatieaseman passi- ja matkatavaratarkastuksen suomalaisten viranomaisten hoitoon. Työväen järjestyskaarti muodosti myös merkittävän toimijan paikkakunnalla. Jäseniä oli kaikkiaan noin 200 nimeä ml. alatorniolaiset. Kaupungin porvarilliset ryhmittyivät tammikuussa 1918 suojeluskunnaksi; perustamiskokouksessa oli 150 henkilöä, joista 70 liittyi perustettavaan suojeluskuntaan.


title: Tornion taistelu

text: Venäläisten joukkojen määrä oli vähentynyt merkittävästi syksystä 1917, jolloin heitä oli ollut 1 300 Torniossa ja 1 400 Alatorniolla. Jäljellä oli taistelun hetkellä vajaa 400 venäläissotilasta. Helmikuussa 1918 korkea-arvoisin venäläisupseeri oli eversti Gempel, joka oli kannattanut antautumista, mutta jäänyt vähemmistöön ja paennut Ruotsiin. Paikkakunnalla oli lisäksi huomattava joukko venäläisiä invalidisotilaita. Joukkoja oli sijoitettu useampaan paikkaan – pohjoispuolella Peräpohjolan kansanopiston tiloihin, Tornion rautatieaseman alueelle ja sen eteläpuolella n.s. Iisakan kasarmiin sekä Suensaarella kaupungin kasarmiin eli nykyiseen Tornion lyseon tiloihin. Invalidisotilaiden majoitustilat sijaitsivat Tornion vanhan rautatieaseman eteläpuolella eli nykyisen tiilisen asemarakennuksen kohdalla.


title: Tornion taistelu

text: Tornionseudulle oli perustettu Työväen järjestyskaarti marraskuussa 1917. Siinä oli silloin jäseniä kaikkiaan 300. Tammikuun 1918 aikana aktiiviseen toimintaan otti osaa noin 200 työväestöön kuuluvaa. Heistä tosin kaikkiaan 90 siirtyi junalla 1. helmikuuta Ouluun. Heidän päätoimintapaikkanaan Torniossa oli torin reunaan rakennettu Työväentalo. Taistelujen aikaan Työväentalolla oli muutama kymmenen punaista niin, että antatumisvaiheessa talossa oli kaikkiaan vain 20 punaista.


title: Tornion taistelu

text: Valkoiset olivat ryhmittyneet tammikuun aikana suojeluskunnaksi, jonka jäsenmäärä oli kaikkiaan 73. Pääpaikkana heillä oli Suensaarella Tornion VPK vastapäätä rautatieaseman aluetta. Tammikuun 30. päivä 1918 saapui yhdeksän jääkärin ryhmä Haaparannalta Tornioon. Seuraavana päivänä saapui vielä jääkärimajuri Friedel Jacobsson, joka oli korkea-arvoisin ja otti kommennon. Jacobssonin johtaman 175 jalkaväkisotilaan joukon muita jääkäreitä joukkueenjohtajina olivat jääkärikapteenit Aarne Heikinheimo, Kurt Wallenius sekä jääkäriluutnantit Tauno Juvonen ja Mikko Kohonen. Mukana heillä oli neljä konekivääriä.


title: Tornion taistelu

text: Taisteluun osallistui valkoisten puolella jääkärikapteeni Jacobssonin johtama Kemin, Rovaniemen ja Tervolan suojeluskunnista muodostettu osasto. Kemin punaiset olivat kärsineet sille tappion 2. helmikuuta Tervolassa. Sen jälkeen suojeluskuntaosasto jatkoi matkaa Tervolan Kaisajoen, Karungin Aapajärven ja Alatornion Liakan kylien kautta kohti Torniota. Viimeinen pysähdyspaikka ennen taisteluja oli Alatornion Kivirannan kylässä Keropudasjoen pohjoispuolella ns. Liisanantin pellolla n. 4 km Tornion kaupungista pohjoiseen. Joen jäätä hiihtäen valkoiset lähestyivät pohjoisesta kohti Tornion kaupunkia.


title: Tornion taistelu

text: Ensimmäinen taistelun kohde oli Peräpohjolan kansanopisto Kivirannalla, jossa venäläisiä oli majoittuneena noin 50 sotilasta. Huomattava osa heistä oli suomea puhuvia virolaisia. Heikinheimon joukkue saartoi opiston alueen klo 15 aikaan. Venäläissotilaat antautuivat ilman taistelua. Muut joukkueet etenivät kohti Tornion asema-aluetta. Samaan aikaan klo 15 siirtyi Suensaaren puolelta joukko torniolaisia suojeluskuntalaisia joen yli konekivääri mukanaan varmistamaan tilannetta.


title: Tornion taistelu

text: Varsinainen taistelu käytiin klo 16.30 lähtien ja se kesti noin tunnin. Siihen osallistuivat ensi vaiheessa Jacobssonin johdolla Juvosen ja Kohosen joukkueet. Myöhemmin mukaan liittyi kansanopiston vallanneita Heikinheimon joukkueen suojeluskuntalaisia. Keskeisin taistelupaikka oli Tornion rautatieaseman ratapihan pohjoisosa, jossa rata kaartuu kohti Kemiä. Kyseisessä paikassa ns. Sammakko-ojan alueella sijaitsee tänä päivänä vanha VR:n pajarakennus. Radan kaarteessa oli venäläisten juna, josta avattiin tuli eteneviä valkoisia joukkoja kohti. Venäläiset joutuivat antamaan periksi tulitaistelussa. Pimenevässä illassa osa venäläisistä pakeni joen yli Ruotsiin.


title: Tornion taistelu

text: Neljäs joukkue eli Walleniuksen joukkue marssi rautatieaseman eteläpuolelle saartaen ns. Iisakan kasarmin Kemiin menevän maantien varressa; paikalla, jossa nykyään sijaitsee Tornion Putaan Neste-huoltoasema. Alueella käytiin vielä pari tuntia taisteluja, jotka päättyivät venäläisten antautumiseen.


title: Tornion taistelu

text: Seuraavana päivänä antautuivat Alatornion kirkon eteläpuolella sijainneen Linnaisten kasarmin venäläissotilaat, joista tosin osa oli yön pimeydessä paennut Ruotsin puolelle. Kaikkiaan venäläisiä pakeni taistelujen aikana Ruotsin puolelle noin 60 sotilasta, jotka Ruotsi internoi.


title: Tornion taistelu

text: Kaatuneita taistelussa oli valkoisten puolella kaikkiaan yhdeksän, joista kaksi oli taistelua valkoisten puolella johtanutta jääkäriä eli Fridel Jacobsson ja Tauno Juvonen. Haavoittuneita valkoisten puolella oli yhdeksän, mm. jääkärien komentajiin kuulunut Mikko Kohonen. Venäläiset menettivät taistelussa yhdeksän kaatunutta ja viisi haavoittunutta.


title: Tornion taistelu

text: Seuraavana päivänä eli 7. helmikuuta 1918 valkoiset ampuivat vielä kuusi venäläistä sekä venäläisiä tukeneen suomalaisen. Kaikkiaan todetaan kuitenkin venäläisten haudanneen yli 40 kuollutta. Huostaan otettiin lisäksi satoja venäläisiä invalideja, joita ei ollut ehditty kuljettaa etelään Venäjälle. Venäläisiltä takavarikoitiin lisäksi runsaasti sotatarvikkeita sekä ruokatarvikkeita elintarvikepulan vaivaamille kaupunkilaisille.


title: Tornion taistelu

text: Kaatunut jääkärimajuri Jacobsson haudattiin Ouluun tuomiokirkon välittömään läheisyyteen, kun taas jääkäriluutnantti Juvonen Tornion hautausmaalle.


title: Jarl Waldemar Lindeberg

text: Jarl Waldemar Lindeberg (4. elokuuta 1876 – 24. joulukuuta 1932) oli suomalainen matemaatikko, joka tunnettiin keskeisen raja-arvolauseen tutkimisesta. Hän oli jo nuorena lahjakas matematiikan alalla. Hän oli Helsingin yliopiston dosentti, vuodesta 1905 apulainen ja myöhemmin Teknillisen korkeakoulun opettaja. Lindebergin isä oli Suomen Polyteknillisen opiston lehtori ja varajohtaja, kanslianeuvos Karl Leonard Lindeberg.


title: Hägglund & Söner

text: Hägglund & Söner on ruotsalainen Örnsköldsvikissä vuonna 1899 perustettu konepajakonserni. Johan Hägglund (1866-1956) perusti sen puusepänverstaana ja yritys kasvoi Norrlannin suurimmaksi konepajayhtiöksi valmistaen muun muassa linja-autoja, raitiovaunuja ja lentokoneita. Niin ikään ruotsalainen ASEA-konserni osti Hägglund & Sönerin vuonna 1972.


title: Hägglund & Söner

text: Kun ASEA puolestaan yhdistyi sveitsiläisen Brown Boverin kanssa ABB:ksi vuonna 1988, toimialoja pilkottiin myytäväksi eteenpäin seuraavasti:


title: Vuorimarin piiri

text: Vuorimarin piiri (, , ) on paikallinen itsehallintoalue Marin tasavallassa Venäjällä. Vuonna 1931 perustetun piirin pinta-ala on 1 971 neliökilometriä ja asukkaita on 27 000 henkeä (vuonna 2008).


title: Vuorimarin piiri

text: Vuorimarin piiri sijaitsee tasavallan lounaisosassa. Etelässä se rajoittuu Tšuvassian Morgaušin ja Jadrinin piireihin, lounaassa Nižni Novgorodin alueen Vorotynetsin piiriin, lännessä Marin tasavallan Jurinon piiriin sekä pohjoisessa ja idässä Kilemaryn piiriin.


title: Vuorimarin piiri

text: Volga jakaa piirin kahteen osaan. Muita jokia ovat Sura, Sumka, Bolšaja ja Malaja Junga, Sundyr ja Sundyrka. Pinta-alasta 45 % on metsää, 33 % maatalousmaata ja 18 % vesialuetta.


title: Vuorimarin piiri

text: Hallinnollinen keskus on Kozmodemjanskin kaupunki. Sen lisäksi piiriin kuuluu 13 maalaiskuntaa: Berezovo, Jelasy, Jemeševo, Kartukovo, Krasnovolžskaja (keskuspaikka Kulakovo), Kuznetsovo, Mikrjakovo, Ozerki, Paigusovo, Surskaja (keskuspaikka Makarkino), Troitski Posad, Usola ja Vilovatovo. Asutuskeskuksia on yhteensä 242.


title: Vuorimarin piiri

text: Asukkaista 87,7 % on mareja, 11 % venäläisiä ja 0,7 % tšuvasseja.


title: Vuorimarin piiri

text: Kulkuyhteyttä Volgan itärannalle ja tasavallan pääkaupunkiin Joškar-Olaan hoitaa Volgan ylittävä lautta. Piirikeskuksesta on matkaa Joškar-Olaan Volgan yli 117 ja Tšeboksaryn kautta 190 kilometriä.


title: Vuorimarin piiri

text: Seudun pääelinkeino on maatalous. Teollisuus tuottaa elintarvikkeita, puutavaraa ja rakennusmateriaaleja.


title: Vuorimarin piiri

text: Paikallislehtinä ilmestyvät venäjänkielinen "Krai gornomarijski" ja vuorimarinkielinen "Žerä". Kozmodemjanskissa ilmestyy myös vuorimarinkielinen lastenlehti "Jämdÿ li". Kaupungissa toimii vuorimarinkielinen teatteri ja radioasema sekä kansatieteellinen ulkomuseo.


title: Harkovan kolmas taistelu

text: Harkovan kolmas taistelu oli Saksan ja Neuvostoliiton joukkojen välinen taistelu Ukrainassa sijaitsevan Harkovan kaupungin hallinnasta helmi-maaliskuussa 1943. Saksalaiset olivat joutuneet vetäytymään vuoden 1943 alun aikana, mutta Erich von Mansteinin joukkojen vastahyökkäyksessä heidän onnistui vallata takaisin hieman aikaisemmin menetetty Harkova ja suuria alueita Etelä-Venäjällä. Taistelua seurasi hyökkäystoiminnan pysäyttänyt kelirikko ja kesällä saksalaisten tappioon päättynyt Kurskin taistelu. Voitto Harkovassa oli kuitenkin lykännyt saksalaisten kokonaistappiota ehkä puolella tai jopa kokonaisella vuodella.


title: Harkovan kolmas taistelu

text: Saksa oli hyökännyt Neuvostoliittoon vuonna 1941 ja sota oli tarkoitus viedä päätökseensä nopeasti. Ratkaisevaa voittoa Neuvostoliiton joukoista ei kuitenkaan saavutettu ja vuoteen 1943 mennessä Saksa oli jäämässä alakynteen. Neuvostoliitto saavutti suuren voiton saksalaisista Stalingradin antauduttua. Josif Stalin uskoi hetken olevan otollinen vastahyökkäykselle ja puna-armeija aloitti offensiivin saksalaisia vastaan. Tammikuussa 1943 Voronežin rintama tunkeutui aukkoon saksalaisten Keskustan armeijaryhmän ja Armeijaryhmä Donin (myöhemmin Eteläinen armeijaryhmä) välissä. Puna-armeijan eteneminen uhkasi saartaa saksalaiset etelässä sen edetessä kohti Mustanmeren rannikkoa. Adolf Hitler oli antanut saksalaisille perääntymiskiellon, jota Saksan Eteläisen armeijaryhmän komentaja Erich von Manstein ei kuitenkaan noudattanut. Manstein perääntyi hallitusti saartouhan alla olleiden joukkojensa kanssa, mikä mahdollisti myös vahvistusten saapumisen. Samalla puna-armeijan hyökkäys alkoi hyytyä etenevien joukkojen huoltovaikeuksien takia. Puna-armeijan johdossa ei kuitenkaan uskottu suuria tappioita kärsineiden saksalaisten kykenevän vastahyökkäykseen heidän joukkojaan vastaan.


title: Harkovan kolmas taistelu

text: Toisin kuin puna-armeijan johto oletti, von Manstein oli saanut koottua vahvistuksia aikaisemmin tappioita kärsineistä joukko-osastoista, jotka olivat saaneet rintaman takana materiaali- ja henkilöstövahvistuksia. Merkittävimpiä näistä osastoista oli 1. SS-panssariarmeijakunta, johon kuuluivat SS-divisioonat Totenkopf, Leibstandarte ja Das Reich. Niiden keihäänkärkeen kuuluivat uudet 88 mm tykeillä varustetut Tiger-panssarivaunut. Vahvistuksineen von Manstein pysäytti puna-armeijan etenemisen ja uudelleenryhmittyi tämän jälkeen Harkovan puolustamiseksi. Harkovaa ei kuitenkaan voitu pitää pelkällä puolustamisella. Neuvostoliiton joukot lähestyivät kaupunkia pihtihyökkäyksellä, joka onnistuttiin pysäyttämään SS-joukkojen vastahyökkäyksellä. Hyökkäys pysähtyi kuitenkin vain hetkeksi ja alkoi Neuvostoliiton suurista tappioista huolimatta pian uudelleen. Kun saksalaiset olivat jälleen vaarassa jäädä mottiin SS-joukkoja komentanut Paul Hausser pyysi lupaa perääntyä. Hitler ei antanut lupaa, mutta Hauser perääntyi silti 15. helmikuuta, jonka jälkeen Harkova menetettiin puna-armeijalle.


title: Harkovan kolmas taistelu

text: Perääntymisestä raivostunut Hitler vaati von Mansteinia valtaamaan Harkovan takaisin. Hitler oli 17. helmikuuta lentänyt henkilökohtaisesti Mansteinin päämajaan Zaporožjeen. Hitler ja von Manstein kiistelivät kahden päivän ajan vastahyökkäyksen suunnitelmasta ja Hitler vaati Harkovan valtausta ensisijaisena tavoitteena peläten kelirikon pysäyttävän pian kaikki hyökkäyssuunnitelmat. Lopulta hän hyväksyi kuitenkin Manstein suunnitelmat. Neuvostojoukkojen edetessä rintamaan oli tullut houkutteleva mutka, joka tarjosi ihanteellisen tilanteen pihtiliikkeelle puna-armeijan joukkojen sivustoja vastaan.


title: Harkovan kolmas taistelu

text: Komennossaan von Mansteinillä oli noin 160 000 saksalaista. 4. panssariarmeijan esikunta oli asetettu valvomaan 2. SS-panssariarmeijakuntaa. Lisäksi Wolfram von Richthofenin "Luftflotte 4" oli täydennetty 1 000 lentokoneen vahvuuteen hyökkäyksen tukemiseksi. Neuvostoliiton joukkoihin taistelun aikana kuului 300 000 Lounaisen, Brjanskin ja Olhavan rintaman sotilasta komentajinaan kenraalit Filipp Golikov ja Nikolai Vatutin. Neuvostoukkoihin kuuluivat esimerkiksi 40., 69. ja 3. panssariarmeija.